RAJA SONANG NA POGOS BLOG\nHeavenly Father, please remind your children to continue praying one for the other. Eventhough we are in different parts of the world, God hears our every prayers.Grant each and every one their heart's desires. Touch everyone of your children and heal the sick,give hope to the hopeless, comfort those who need comforting, repair relationship and provide love to the lonely, provide jobs and financial aid to those in need. Guide and protect everyone from harm and danger, should us so that what so ever weapon is use against us will not prosper...Lord we leave everyone and everything in your hands and we wait upon you in the name of Jesus. Amen.\nSINOPSIS= DRAMA SINGKAT\nTokoh Pemeran UTAMA Raja Saul Raja Saul : Sifat bijaksana\nPermaisuri Raja Saul : Cerdas dan penuh perhatian\nDayang-dayang Istana : 4 orang\nNai Ribka : Sengsara tetapi selalu penuh pengharapan.\nAnak-anak Nai Ribka :Percaya kepada Ibunya( Ribka-borua,,)\nWanita 1( Nai Ojak) : Jujur\nWanita 2( Nai Hezel) : Licik\nPenari Dancer Kristiani : music contoh..Marolop olop tondikki bisa 6 orng\nanak-anak menarikan sambil bernyanyi\nThema: Seorang Ibu akan selalu mengasihi anaknya, bagaimanapun keadaannya.\nTuhan juga tidak pernah meninggalkan umatnya. Mengajarkan sifat bijaksana, adil\ndan penuh kasih.\n2. Rumah Nai Ribka\n3. Pertengkaran di Jalan.Nai Ojak dan Nai Hezel\nPERALATAN : YG BERKAITAN KE DRAMA\nSub Thema: "Kasihilah Tuhan, Allahmu, dengan segenap hatimu dan dengan\nsegenap jiwamu dan dengan segenap kekuatanmu dan dengan segenap akal budimu,\ndan kasihilah sesamamu manusia seperti dirimu sendiri." ( Lukas 10 : 27 )\nNASKAH DRAMA Prolog:\nDi sada luat, adong ma sada raja na adil jala bijaksana. Goar ni Raja I di\ngoari do Raja Saul. Raja namanarihon ngolu ni rakyatna.( tapaihut-ihutma)\n(Pemeran Raja dan permaisuri sedang duduk di singgasana menyaksikan tarian\nRaja: (berbicara pada permaisuri) Adinda, adong laporan sadarion mandok rakyat\ntaon nungga lam makmur, jala dang adong be na kelaparan.\nPermaisuri Raja: Puji Tuhan, Amen,, di pasu-pasu Tuhani negri taon aman jala\ndamai. Alai amang Raja, ai dang dumenggan molo,RAJA I langsung marnida rakyat\nRaja: (antusias) na denggan do na ni dokmi! Wah, attong ikkon manamar nama au\nasa unang di tadda rakyatta on. Borngin on lao majolo au marnida huta na adong\ndi haraja taon. (raja dan ratu bersiap-siap)\nProlog: dungi Lao ma RAJA Saul tu sada luat namargoar huta DAME. Mardalan pat\nma Raja Saul sappe sahat tu huta DAME, dung sahat di Huta Dame,,,ima huta na ginonggoman\nnai,, di bege RAJA Saul ma adong suara ni dakdanak tangis tung maccai lungun ma\nroha ni rajai,\nDitangihon RAJA Saul ma suara ni dakdanak na tangis i.. ima Jabu ni Nai\nRibka,,sahalak Janda Napogos,,dht ianak hon na 4..huhut ma mangaloppa Nai Ribka,,rap\ndohot ianakhon na…marhaliang di tataringi,,paima masak naniloppa ni nai RIBKA\nii..jala laos di tangihon Raja Saul ma soara sian bagas Jabu ni nai\nRibka : Inong, nungga masak be..?? nungga male au??\nNai Ribka : Sabar jo da Boru?, tokkin nai….\nDaniel : hira nga dua hali au modom inong? Boasa lalap dng masak??\nNai Ribka : olo, nga matua ra gadong on? Gabe maol masak. Sonari songonon majo\nda?? Boha molo hua na on ma jolo inum hamu?? Baru modom muse hamu..??\nIanakhon nai Ribka( Ribka&Daniel): olo inong. Gok baen hua nai inong. (Nai\nRibka membagi-bagikan kuah ke dalam mangkuk sambil menangis.)\nYusuf : (sambil berbaring) Boasa tangis ho Inong?? Sabar do hami inong paimahon\nsappe masak gadong i?.\nNai Ribka : olo, inum majo hua nai, baru modom ma muse hamu da?, anon molo nga\ndungo hamu, nga masak be ii?.hudungoi pe hamu muse?\n(Anak-anakterlihat mulai minum kuah di dalam mangkuk, kemudian mereka berbaring\ndi atas tikar. Nai Ribka mengelus-elus kepala anaknya sambil menangis)\nNai Ribka : ale Tuhan, asi ma roham marnida hami..? lehon majolo mangan\nianakhon hon sadarion….\nAmos : (dungo sian podomanna) nga dungo au..?? nga masak be ra I inong??\nNai Ribka :tabereng majolo da ..?? ( NAi Ribka,,sambil mengetuk-etuk sendoknya\nkedalam kuali) dang masak dope Amos,,,karas dope na?? modom majolo ho amang\nAmos : boasa songoni Leleng inong..? (sambil berbaring)\nProlog: di tangihon RAJA Saul ma pakkataion ni Nai Ribka dht ianakhon nai.\nHuhut ma sukkun sukkun rohani RAJA Saul..? gadong aha ma nuaeng na diloppa ni\ninatta on..songoni leleng ma masak..?? gabe makkuling ma roha ni Raja Saul\nnaeng marnida Nai Ribka tu Bagas Jabunai…( Tapaihut ihutma)\nRaja Saul : (Mengetuk pintu) Syaloom! Syalom!\nNai Ribka : Ise i? Paima hamu Jolo Amang. (NAi Ribka berjalan membukakan\nRaja Saul : sattabi jolo Inang, au na mamolus do sian Huta on?. Alai angur hu\nanggo loppa-loppa ni inang..? ai boi do lehonon mu au saotik?? Ai nungga male\nau…? Dao pardalanan hu?\nNai Ribka : (Menangis) Huu…. Hu…. Amang na Burju. (Sambil terisak). Sattabi ma\ndi hamu amang..?? ai dang boi hu lean hamu mangan,,,ai dang adong indahan di\nRaja Saul : Toho do inang ni dok munai? Alai boasa mangaloppa hamu jala di\ngalaki hamu api ??\nNai Ribka : Amang, sasittong na holan opat biji BATU do na huloppa I,,,asa\nunang sai tangis do ianak hon kon..? ai nungga male …dang tarpodom nasida?? (\nNai Ribkasambil menangis)\nRaja Saul : (Terharu dan memegang tangan Nai Ribka) Ale Inang, toho ma hamu\nInang na Burju. Siala ni i Loppa hamu majolo sipanganon di au? ( Raja Saul\nSambil menyodorkan Uang dari kantong)\nNai Ribka : Amang Burju nai hamu tu au, ai soadong hubaen nadenggan tu\nhamu,,alai boasa di lehon hamu tu au hepeng mu na on??\nRaja Saul : Tiop hamu ma inang hepeng on, ai nungga dapot hu sada ajar.\nNamaddok Holong ni Dainang Pangittubu dang boi tartuhor jala dang adong\nsuhat-suhatna. Hatop ma inang laho manuhor boras,,paima so dungo dope ianak hon\nmunai inang? Tuhan Yesus Memberkati\nNai Ribka : Mauliate TUHAN…ai dang adong na soboi di PATUPA HO..?\nProlog: maccai lasma rohani Nai Ribka,,dungi lao ma ibana manuhor Boras lao\nloppa on na di ianakhon nai..? songoni ma nang Raja Saul. Raja na Bijaksana\njala Parroha Naburju. Ditinggalhon RAJA Saul ma Huta Dame,,lao Manopot Huta na\nasing muse ima Huta Na ginonggomanna namargoar Huta Saborang,,,\nLanjut Prolog: Di namardalan Raja Saul Lao Tu huta Saborang,,,di Pardalanan ni\nRaja ii..? di bereng ibana adong na marbada dua halak Ina-ina. Tung maccai gaor\nma ina-inai marbada alani ianak hon nasida.? Laos di dapothon Raja Saul ma\nIna-ina na marbada i?? Tapaihut-ihut ma\nRaja Saul : Syaloom,,,ai aha namasa inang? Boasa marbadai Hamu..?\nNai Ojak : anak hu do on? Bereng ma..? adong laddong di bibirna…\nNai Hezel :Daong…anak hu do on?? Poso-poso naung mate I do anak honmu (Sambil\nmenunjuk keranjang, berisi mayat bayi dalam lampin). Nai Ojak : daong! Ido anakmu, nion do anak hu.(sambil memeluk bayinya)\nRaja Saul : Boi do au Padamehon hamu akka inang?\nNai Ojak : Amang,, didok ibana on ianak hon na, hape ianak hon na nungga mate??\nNai Hezel : na margabus do ibana Amang?? Ianak hon hu do namangolu i?.\nRaja Saul : dihamu na dua inang, ai dang huboto ise hamu na sittong. (Raja\nmengambil pedang dari balik bajunya, meminta bayi dan mengangkat pedangnya)\nSaonari Hu ponggol dua ma dakdanahon….sapponggol be ma hamu nadua..? boha..a?\nNai Hezel : ima songoni ma amang..? asa adil\nNai Ojak : Unang Amang? Unang ponggol hamu dakdanak i?? di ibana pe taho\ndakdanak ii?? Asalma unang di Pamate hamu amang? Ai molo di ponggol hamu\namang...na pamatehon do goar ni..?\nRaja Saul : (Menyarungkan pedangnya dan memberikan bayi kepada Nai Ojak)\nInang,,,Ianak hon mu do on..?? Jaga mai ibana…\nNai Hezel : na boha do hamu amang? Boasa di lehon hamu dakdanak I tu ibana?\nRaja Saul : Sada natoras ni dakdanak dang lomo rohana ianakhon di pamate,,hamu\ndo inang na margabus. Dang paboaon hu hamu tu RAJA i?? asal ma unang ulahi hamu\nsongoni,,jala suan hamu ma Poso-poso muna on…? (Menunjuk bayi yg mati)\nNai Ojak : amang Na basa??, boasa songoni baenon mu tu hami? Ias do rohakku di\nibana pe taho dakdak hon..? asal ma mangolu ibana..?\nRaja Saul : Inang, di ajari Tuhan I do hita asa martigor ni roha, marsiasian\njala marpangalaho na denggan.\nNai Ojak : ise Mai Tuhan mi amang? Raja Do Ibana?\nRaja Saul : ido Inang sada RAJA do Ibana, ima Tuhan Jesus si Palua i ,,,na tubu\ndi BETLEHEM (akhir Drama) jongjong ma sude para anggota Drama huhut mangendehon\nSonang ni Borngin nai……\nProlog: songoni ma sebuah DRAMA singkat na binoan ni akka naposo bulung …\nSelamat Hari NATAL 25 desember 2011 dan Tahun Baru 01 januari 2012\nDamai Sejahtera Tuhan YESUS memberkati Amin\nTuhan Yesus Beri Aku Kekuatan\n"Iblis menjerat manusia untuk menjauh dari KRISTUS\ndengan caranya yang paling efektif, yaitu membuat manusia berpikir bahwa setengah-setengah saja mengikuti YESUS sudah lebih dari cukup. Setengah-setengah saja menjalani hidup KEKRISTENAN sudah SANGAT BAIK.\nSetengah-setengah saja mendalami firman sudah luar biasa. Dan pada akhirnya masi mungkinkah kita mengatakan :\n"Aku telah mengakhiri pertandingan yang baik, aku telah mencapai garis akhir, dan\naku telah memelihara iman." (2 Timotius 4:7) ?"\nKemuliaan bagi Allah di tempat yang mahatinggi dan damai sejahtera di bumi di\nantara manusia yang berkenan kepada-Nya.\nTugu Raja Sonang\nTugu Pakpahan Huta Raja\nNats Alkitab Versi Indonesia-Inggris\nNats alkitab Perjanjian Lama Old Testament Kejadian -Genesis Keluaran -Exodus Imamat -Leviticus Bilangan -Numbers Ulangan -Deuteronomy Yosua -Joshua Hakim Hakim -Judges Rut -Ruth 1 Samuel -1 Samuel 2 Samuel -2 Samuel 1 Raja Raja-1 Kings 2 Raja Raja-2 Kings 1 Tawarikh -1 Chronicles 2 Tawarikh-2 Chronicles Ezra-Ezra Nehemia-Nehemiah Ester-Esther Ayub -Job Mazmur -Psalm Amsal-Proverbs Pengkhotbah -Ecclesiastes Kidung Agung Song of Solomon Yesaya -Isaiah Yeremia -Jeremiah Ratapan -Lamentations Yehezkiel -Ezekiel Daniel-Daniel Hosea -Hosea Yoel-Joel Amos -Amos Obaja -Obadiah Yunus -Jonah Mikha -Micah Nahum -Nahum Habakuk -Habakkuk Zafanya-Zephaniah Hagai-Haggai Zakharia-Zechariah Maleakhi-Malachi Perjanjian Baru (New Testament) Matius -Matthew Markus -Mark Lukas -Luke Yohanes -John Kisah Para Rasul -Acts Roma-Romans 1 Korintus -1 Corinthians 2 Korintus -2 Corinthians Galatia -Galatians Efesus -Ephesians Filipi -Philippians Kolose-Colossians 1 Tesalonika-1 Thessalonians 2 Tesalonika-2 Thessalonians 1 Timotius -1 Timothy 2 Timotius -2 Timothy Titus -Titus Filemon -Philemon Ibrani Hebrews YakobusJames 1 Petrus -1 Peter 2 Petrus -2 Peter 1 Yohanes 1 John 2 Yohanes -2 John 3 Yohanes -3 John Yudas-Jude Wahyu -Revelation NB:Copyright by: www.JESOES.com 2007 - 2012 Clik one of the chapter so, you conected to online Bible Christian of Indonesian Thanks.... Paradaton /Pangolihon anak manang Pamuli Boru\nUlaon Pangolihon anak manang pamuli boru nunga jot-jot taadopi manang taulahon. Adong do ruhut-ruhut, tahapan, proses ni angka ulaon di si. Molo nasomal adong dua istilah di ulaon i ima: Alap Jual dohot Taruhon Jual. Alap jual namarlapatan ulaon pesta (unjuk) di pihak parboru. Pihak parboru ma na manghobasi sude na hombar tu ulaon pesta. Taruhon jual lapatanna ulaon pesta di pihak paranak jala namanghobasi angka na hombar tu ulaon i. Ulaon alap jual manang taruhon jual saguru tu dos ni roha (kese-pakatan) ni pihak parboru dohot pihak paranak do i. Nian adong do deba parboru na so bersedia pamulihon boruna molo so dialap jual. Hape sasin-tongna ulaon alap jual manang taruhon jual sarupa manghorhon tu na denggan do i molo dipatupa sian dos ni roha. Rumang dohot tahapan ni ulaon pamuli boru manang pangoli anak na somal: 1. Hori-hori dinding, 2. Patua hata dohot Marhusip (Mangarangrangi), 3. Partumpolon, 4. Martonggo raja/Marria raja, 5. Sibuha-buhai, 6. Pamasu-masuon, 7. Marhata sinamot dohot ulaon unjuk, 8. Paulak une/maningkir tangga. I ma nasomal taida di diulahon : Taringot tu pangatusion di tahapan ni ulaon pinatorang do di tulisan on. Alai songon naung taboto tangkas, ulaon adat-paradaton ni hita Batak Toba, sifatna dinamis mangihut-ihut perkembangan di zaman. Molo tung pe adong hata ni natua-tua na mandok: Ompu raja di jolo martungkot sialagundi. Adat napinungka ni ompunta naparjolo, diihuthon angka na di pudi, alai gabe adong do niida sian angka dongan na mandok songon on: Ompu raja di jolo martungkot sialagundi, Adat napinungka ni ompunta na parjolo, dipaune-une na di pudi. Nuaeng sahat ma hita tu lapatan dohot pangantusion taringot tu rumang ni ulaon i. A. Marhori-hori Dinding Molo dung masitandaan jala masihaholongan si baoa dohot si boru, dipaboa ma i tu angka natua-tuana. Disuru natua-natua ni par-anak ma manang na piga halak boruna manopot boru ni parboru songon na masitandaan, huhut manghata-hatai taringot tu angka sangkap nasida. Di tingki on, olo na ma gabe langsung pihak paranak rap dohot pamoruonna mandapothon pihak parboru. Di ulaon marhori-hori dinding ndang mardalan do pe adat-paradaton. Alai somalna diboan paranak do songon buah tangan nasida, i ma berupa lampet, kue manang buah-buahan. Prinsipna hira masipasahatan pangidoan do paranak dohot parboru, i ma taringot tu rumang ni ulaon, godang ni sinamot, godang ni ulos, godang ni undangan, dohot angka na asing. Hira sian panghataion na marhori-hori dingding on do dasar ni panghataion di ulaon na mangihut. Lapatanna, angka dos ni roha ni hasuhuton do tarida di son. Jala molo dung adong dos roha nasida, ditontuhon ma sada ari (tingki) asa ro paranak laho patua hata dohot marhusip (mangarang-rangi). B. Patua Hata dohot Marhusip Ala naung dos roha ni paranak dohot parboru, di ari naung ditontuhon, ro ma paranak dohot manang piga uduranna (dongan tubuna, boru, bere) mandapothon parboru. Diboan do di si sipanganon na marsaudara jala tangkas do i dipasahat dohot dihatahon lapatanna tu parboru. Parboru pe dipatupa do dekke laho sipasahatonna tu paranak. Di ulaon i, dijou parboru do manang piga dongan tubuna, boru dohot berena, songon i dongan sahuta. Dung sidung marsipanganon dipungka ma panghataion. Na parjolo, di sungkun parboru ma taringot tu tudu-tudu ni sipanganon naung pinasahat ni paranak tu nasida. Dialusi paranak ma, jala tangkas ma didok surung-surung ni parboru ma i. Ditorushon ma muse panghataion, ima na masitariparan hata, lumobi di pangidoan ni paranak di naro nasida patua hata. Molo dioloi jala digabehon parboru di napatua hata i, pintor mangido jala mangelek ma muse paranak asa ditingkathon nian panghataion tu marhusip mangarangrangi. Molo dung dioloi jala digabehon parboru tu ulaon namarhusip, dilehon ma tingki dohot kesempatan tu paranak laho patolhashon, manariashon angka sangkap pangidoan nasida. Parjolo, dipangido paranak ma bentuk ni ulaon (alap jual manang taruhon jual) dohot ulaon sadari. Paduahon, ima taringot tu somba ni uhum, somba ni adat, sinamot ni boru: Misalna, didok sahali mangelekhon, sahali manombahon, dalam bentuk sinamot sitombol rambu pinudun dohot angka pangidoan na asing dope. Molo dung singkop jala dapot dos ni roha di angka rumang ni ulaon i, digabehon parboru ma i. Dung i muse dilehon parboru do kesempatan tu paranak laho pasahathon pangidoan nasida, i ma taringot ulos herbang si jaloon nasida sian parboru muse di ulaon unjuk. Taringot tu bilanganna, unang ma lobi nian sian 17 bulung. Jadi molo dung denggan mardalan sude na i, mardalan ma muse ingot-ingot, ima berupa hepeng sian paranak dohot parboru laho dibagi-bagihon tu angka tuturna na ro di ulaon patua hata dohot marhusip i. Lapatanna, asa ingot nasida saluhutna di angka rencana ni ulaon naung ditolopi nasida. Jala laos mangihut ma dipangido asa ditanda nasida kedua calon penantin. Calon pengantin baoa manjalangi pihak parboru, calon pengantin boru manjalangi pihak paranak. Hira-hira songon i ma rumangna dohot pangantusion tusi. Taringot tu ruhut ni panghataion pinatupa do di buku on asa ummura muse ulahononta. C. Partumpolon/Martumpol Partumpolon (parpadanan) ulaon parhuriaon do on. Ndang apala pinatorang be on, ala tangkas do taantusi hira-hira lapatan dohot tujuan ni partumpolon i. Naporlu sipingkiranta ima taringot tu angka ise do na laho sigokhononta tu ulaon partumpolon i. Molo nasomal taida, sahat do tu horong ni angka hula-hula dohot tulang. Hape somalna muse taulahon di Jabotabek sekitarna, dung sidung acara partumpolon di gareja pintor diuduti do tu ulaon martonggo raja manang marria raja. Adong na deba laos di aula manang di gedung dipatupa ulaon martongo raja manang marria raja, alai adong do na mangulahonsa di bagas ni parboru manang paranak, saguru tu situasi dohot kondisi ni hasuhuton do i. Sungkun-sungkun tu hita, beha molo dung sidung partumpolon langsung dipatupa ulaon marhata sinamot manang didok pudun saut. Alana di tingki i, nunga hira lengkap undangan sian angka tutur, songoni sian horong ni hula-hula dohot tulang. Alai margeser (berubah) ma muse ari (tingki) na martonggo raja manang marria raja. Nunga adong di nahumaliangna on mangulahon ulaon marhata sinamot (pudun saut) dung sidung acara partumpolon, alai saguru ma i tu dos ni roha ni hasuhuton paranak dohot parboru. D. Martonggo Raja – Marria Raja Molo didok martonggo raja manang marria raja, na marlapatan do i mangido pangurupion, panuturion di angka na mardongan tubu, boru, bere, dongan sahuta, molo marulaon pamulihon boru manang pangolihon anak. Disubut jala dibuat suhut do roha ni angka tutur asa rade jala dohot nasida berpartisipasi di ulaon I hombar tu ruhut-ruhut ni paradaton, jala hira di tingki on ma dibagihon (didistribusihon) undangan tu angka tutur. Dipatupa hasuhuton di si sipanganon. Jala molo tung adong pe dipatupa di si tudu-tudu ni sipanganon hira jambar ni adopan (jambar bersama) do i. Di tingki on ma sude dihatai angka persiapan ulaon, Raja Parhata, dohot angka na porlu di ulaon i jala ise namangulahon (pembagian tugas). Pinatorang ma jolo saotik taringot tu pangantusion martonggo raja dohot marria raja. Molo di ulaon alap jual â€“lapatanna ulaon di alaman ni parboru– pihak parboru ma na mambahen martonggo raja, di paranak marria raja. Sebalikna, molo di pihak paranak ulaon (taruhon jual), dipamasa paranak ma ulaon martonggo raja, jala parboru mambaen marria raja. E. Marhata Sinamot Marhata sinamot, i ma puncak ni ulaon paradaton di na pamulihon boru manang pangolihon anak. Angka rumang dohot pangkataion di ulaon i dipatupa do di buku on songon pegangan di hita. Namarhata sinamot di buku on ima namarhata sinamot na dipasada dohot pesta unjuk dung sidung pamasu-masuon sian gareja, songon naung somal taida jala taulahon di Jakarta dohot nahumaliangna. Nian godang do angka sungkun-sungkun taringot tu ulaon na marhata sinamot nadipasada dohot pesta unjuk. Sipata lucu manang erget di bagasan roha, molo nirimangan jala piningkiran ruhut-ruhut ni ulaon paradaton i. Misalna, pengantin nunga dipasu-pasu resmi di gareja, ruhut jambar dohot ruhut paradaton nunga adong naung mardalan, hape so marhata sinamot dope. Namarhusip (mangarang-rangi) ndang na marhata sinamot dope. Alai, gabe sada keputusan dos ni roha ni parboru dohot paranak do i siboanonna di na marhata sinamot. Nian muse molo tarimangi do rohanta, gabe songon sandiwara nama angka panghataion di na marhata sinamot i. Alana, sude ruhut dohot rumang ni angka ulaon nunga sian dos ni roha ni parboru dohot paranak. Molo tung pe mardalan pinggan panungkunan jala masitariasan angka panghataion, songon na pahantushon nama i jala asa tung tangkas dibege angka tutur loloan natorop, lumobi sian angka hula-hula dohot angka tulang ni parboru dohot paranak. Hombar tu si, sangat berperan ma di son parhata (parsinabul) ni kedua pihak asa mangolu jala uli tarida angka ruhut ni panghataion, songon i di angka elek jala somba maradophon hula-hula dohot tulang, manat di namardongan tubu, dohot di angka ruhut ni partuturan. F. Sibuha-buhai Ulaon sibuha-buhai ima naparjolo diulahon di manogot ni ari pesta (unjuk), baik di ulaon alap jual manang taruhon jual. Jala tangkas do i dihatai/disepakati parboru dohot paranak di tingki na marhusip. Ulaon adat do on jala tangkas do diboan paranak sipanganon namarsaudara tu bagas ni parboru. Songon i sian parboru dipatupa do dekke di si jala tangkas dihatahon dohot dipasahat tu paranak. Sibuha-buhai dipatupa sogot manogot i andorang so borhat tu gareja jala mangido tangiang tu Tuhanta asa tiur-tiur ulaon i, suang songon i do di angka na mamuhai partuturon asa gabe jala horas-horas muse, songon hata ni natua-tua namandok: Sinuan bulu sibahen nalas Sinuan partuturon sibahen nagabe jala horas Di ulaon sibuha-buhai on biasana suhut parboru mangalehon upa-upa tu boru dohot calon helana, marhite sipanganon dohot dekke di ginjang ni pinggan pasu, namarlapatan asa gabe sada uduran, sada pingkiran, sada keluarga na denggan nasida, si sada roha di keluarga nasida muse, jala biasana inang ni boru muli do pasahathon i. G. Paulak Une dohot Maningkir Tangga Molo didok paulak une, ima nahombar tu ulaon sadari, jala mardalan do adat-paradaton di son. Dipatupa paranak do sipanganon laho pasahatonna tu parboru. Songon i sian parboru, dipatupa do dekke dohot boras sipir ni tondi sipasahaton-na tu paranak. Ima boanon nasida tu bagas na be. Alai porlu do botoon jala ingotonta, andorang so ulaon napaulak une, jolo mardalan do olop-olop dohot namarhata sigabe-gabe. Paulak une on ma hira pangujungi ni ulaon di ulaon unjuk nasomal dipatupa di tingki on. Jala muse somal do diulaon on mardalan upa panaru didok, napinasahat ni paranak tu boru ni parboru, suang songon i molo adong angka hepeng pasituak natonggi sian paranak tu natua-tua ni parboru. Na porlu sibotoon dohot siingoton di ulaon adat paradaton ulaon sadari i ma paulak une manang maningkir tangga i ma: 1. Molo ulaon alap jual (ulaon di parboru) ulaon sadari digoari ma i paulak une, 2. Molo ulaon taruhon jual (ulaon di paranak) ulaon sadari digoari ma i maningkir tangga. SAONARI MASUK MA HITA TU Ruhut–ruhut Paradaton Patokan dan aturan adat adalah acuan atau cerminan untuk melaksanakan adat didalam sukacita maupun dukacita yang pelaksanaannya harus didasarkan pada falsafah “ DALIHAN NATOLU “ serta memperhatikan nasihat nenek moyang ( Poda Ni Ompunta)* Jolo diseat hata asa diseat raut * Sidapot solup do na ro * Aek Godang tu aek laut, dos ni roha nasaut Naparjolo1. Pada acara pesta perkawinan yang mutlak (martohonan) suhi ni ampang ñaopat :a. Pihak paranak (pengantin lelaki) yang menerima ulos :1. Ulos Pansamot : Orang tua pengantin2. Ulos Paramaan : Abang / adik Orangtua Pengantin3. Ulos Todoan : Abang / adik Ompung Suhut Pengantin4. Ulos Sihunti Ampang : Saudara (Ito) atau Namboru Pengantinb. Pihak Parboru (pengantin perempuan) yang terima sinamot :1. Sijalo Bara / Paramai : Abang / adik pengantin2. Sijalo Upa Tulang : Tulang pengantin3. Sijalo Todoan : Abang / adik Ompung Suhut Pengantin atauSimandokhon Ito pengantin *(sesuai Hasuhuton&Tonggo Raja).4. Sijalo Upa Pariban : Kakak atau Namboru Pengantinc. Pelaksanaan:1. Ulos Hela diberikan setelah Ulos Pansamot.2. Sijalo Paramai diberikan setelah sinamot nagok diterima Suhut Parboru.2. Ditikki acara Adat Perkawinan yang harus diperhatikan :a. Tintin marangkup diberikan kepada Tulang Pengantin pria, bila perkawinan denganPariban Kandung (Boru Tulang), tidak ada Tintin Marangkup.b. Jumlah Tintin Marangkup, sesuai kesepakatan demikian Panandaion bila ada.c. Ulos yang diturunkan (tambahan) tidak boleh melebihi tanggungan Parboro.d. Uang Pinggan Panungpunan, disesuaikan dengan besarnya Sinamot.e. Undangan pada acara adat Boru Pakpahan atau Bere Pakpahan, suhu – suhu Ompu yang menerima Sinamot / Tintin Marangkup / Upa Tulang , wajib mangappehon ulos Herbang, boi do manumpahi, mangida sian harorona,,contoh namarpariban biasana manumpahi ma PARJAMBARAN DI ACARA ADAT PESTA PERKAWINAN, PANJUHUTI-NA PINAHAN / SIGAGAT DUHUT. a. Pangolihon anak :- Molo alap jual : Parjambaran Sidapot Solup na Ro- Molo Taruhon Jual :1. Osang Hippal diparanak, untuk diberikan kepada hula-hula (Sijalo Tintin Marangkup), ihur-ihur (Upa Suhut) diparanak Jala dibaen mai Ulak Tandok tu Parboru,2. Somba – somba dohot soit dibagi dua dohot parngingian (kiri) di Paranak :3. Somba – somba tu Horong Hula-hula dohot Tulang Rorobot.4. Soit tu Horong Dongan Tubu, Pariban, Ale-ale, Dongan Sahuta, dll.5. Parngingian / Parsanggulan boru Boru /Bere.dll b. Pamuli Boru :- Molo Taruhon Jual : Parjambaran Sidapot Solup na Ro.- Molo Taruhon Jual :1. Osang hippal di Parboru untuk diberikan ke Hula-hula dan Tulang Rorobot.2. Ihur – ihur (Upa Suhut) di Parboru tu Hasuhuton3. Somba – somba dohot Soit dibagi dua dohot parngingian(kanan) di Parboru :1. Somba –somba tu Horong Hula-huladohot Tulang Rorobot.2. Soit tu Horong Dongan Tubu, Pariban, Ale – ale, Dongan Sahuta, dll.3. Parsanggulan / Parngingian tu Boru / Bere. PARJAMBARA ( DI HUMBANG ) A. NAMARMIAK-MIAK (PINAHAN LOBU)1. Osang-osang 2. Parngingian 3. Haliang 4. Somba-somba 5. Soit 6. Ihur-ihur/Upa Suhut B. SIGAGAT DUHUT 1. Uluna/Sipitu dai (Tanduk namarngingi dohot osang)2. Panamboli 3. Pangalapa/Pultahan 4. Panambak/Sasap 5. Ungkapan 6. Gonting 7. Upa Suhut / Ihur-ihur 8. Tanggalan Rungkung 9. Tulan Bona : paha belakang 10. Tulan Tombuk 11. Somaba-somba Siranga 12. Somaba-somba Nagok 13. Tulan 14. Botohon 15. Ronsangan 16. Soit Nagodang 17. Bonian Tondi 18. Sitoho-toho 19. Pohu 20. Sohe/Tanggo-tanggo HATORANGAN PARJAMBARAN SIDAPOT SOLU DO NA RO Dekke sian Parboru tu Hasuhutan Paranak molo adong na hurang,boi do di patupa muse, maklum ma poso dope au amang/inang lae ito/ amangboru, namboru.\nLanjutan Mengenal ADAT dan Ulos Batak\nRINGGIT PANUNGKUNON Parjuhut do manontuhon Panungkunan, molo sitingko tanduk parjuhut si tot ni pansa ma ringgit panunghunan (marojahan tu bilangan opat) opat ribu, opat pulu ribu, digoari do i antaran na bidang, lobuan na godang. Molo sisemet imbulu parjuhut si tiang ni langgatan (marojahan tubilangan tolu, tolu ribu, tolu pulu ribu, dst). Molo lomuk parjuhut silanggatan (marojahan sada) do ringgit panungkunan. Songon i ma ruhut ni ringgit panunghunan di ulahon angka ompu na parjolo, alai ianggo na masa sinuaeng on gabe dipados nama sude ndang martanda be siulaon, jala didok natua-tua, na hot di ruhut ma i mardosdos songon simarunap-unap. PARDALAN NI ULOS HEMBANGDOHOT RUHUTNA Dung sidung mangampu paranak, ipe asa dipasahat jambar todoan suhi ni ampang na opat tu na tinogihon ni Parboru. Dung i pe asa padalan parulosan. Di tingki angka ompu na parjolo i, jumolo do dipasahat ULOS SAMPETUA (haen marulu), i ma na ginoaranna sisaonari on ulos hela. Dirajumi roha, alana unjuk i do umbahen adong siulaon (pesta), i pe asa mardalan ulos pansamot dohot angka ulos na marudut. Jot-jot do gabe marsalisi pangkataion ni paranak dohot parboru hinorhon ni ulos hembang, ala so masiantusan hasuhuton na dua. Hea do binege didok parboru; molo nasa i torop ni sijalo todoan sian suhut parboru, laos nasa i do nang sijalo ulos sian paranak. Ndang adong parimbangan ni sijalo todoan dohot ulos hembang. Todoan: Suhi ni ampang na opat, tinogi ni parboru do sijalo i. ULOS HEMBANG Ulos hembang, holan dongan tubu dohot boru ni suhut paranak do manjalosa. Marsiboloni do partuturon, molo na bolon ni partubu do suhut paranak, jala sitorop parmoruan tontu godang do sialopan jala tupa nunga dipanjalohon suhut paranak alopan i. Molo anak sasada do na marunjuk, sude ruhut naung pinatipak mangihuthon aturan ni marsasaompu mardalan nama i, unang gabe patubu sarita mangihuthon adat pinaojak ni ompunta. Asing ni ulos sampe tua sampulu bagian bolon na i ulos hembang na porlu madalan ima: 1. Ulos Pansamot (natoras ni pangoli)2. Ulos Pangamai (amang uda/amang tua ni pangoli)3. Ulos Panggokhon (haha ni pangoli)4. Ulos Sihunti ampang (iboto ni pangoli)5. Ulos Parorot (namboru ni pangoli)6. Ulos Pangkiro7. Ulos Pangkodi8. Ulos Pargomgom9. Ulos Sahala10. Ulos tu boru ULOS PANSAMOT Molo lomuk do parjuhut, olat ni ragi hotang, sibolang, bolean do ulos pansamot. Molo sisemet imbulu manang dorbia parjuhut, nunga boi panodo ni paranak ulos pansamot, jala dipahombar tu hatuaonna. ULOS PANGAMAI Namargoar ulos pangamai, sada do i jala tangkas do i sian dos ni roha ni paranak dohot haha anggina.Molo adong lima anak ni suhut paranak naung marhasohotan haha ni na marunjuk, siparadeon do opat nai ulos asing ni ulos panggonghon.Molo lima sabutuha suhut paranak siparadeon do opat nai tu haha anggina na opat i. Molo lima sabutuha natoras ni suhut paranak siparadeon do ulos lima tu amana na lima i, jala molo lima ompungna, siparadeon do lima ulos tu ompungna na lima i. ULOS TU BORU Molo lima iboto ni pangoli naung marhasohotan paradeon ma opat nai asing ni ulos sihunti ampang (jual). Molo lima namboruna siparadeon ma opat nai ulos asing ni ulos siparorot. Dunghon ni i, ulos hatopan nama goarna sahat ro di tubu ni ompu mangulahi. Sahat tu opat sundut partuturon ma i.Adong do hata Batak mandok: ndang jadi ribahon ulosniba ala bolak, ndang jadi gotapon rambu ni ulosniba ala ganjang.Tua ni salaon, salaon situa-tuaTua ni halak na torop, torop sabutuhaMolo adong sibagion,Adong dongan marparduaMolo adong tahi ni halakTorop dongan manjuaLapatanna: I do laba ni halak sitorop-torop, ndang jadi metmetan di paradatan, ruhut na hot do i di habatahon. ULOS SIHUNTI AMPANG (JUAL) Ia na margoar ulos sihunti ampang (jual) gabe dua ma di ibana ulos. Sada tutup ni jual i, sadanari sian parboru. Ai ruhut ni adat, boru si hunti jual i do paradehon lomuk dohot indahan na dibagasan jual i. Ido umbahen didok adat: boru tugo tu pangallungan, banta tu harajaon ULOS PANGKIRO Pangkiro lapatanna ale-ale na hongkop di pandaraman (sahabat diakrabkan usaha). Najolo jotjotan do i dongan saparripe-ripean di pinahan. Sada hian do dituhor gabe garar pinahan nasida i. Tuhor ni pinahan i ma digadis gabe pangoli ni anak na marunjuk i. Alai adong do i sibolapinang manang sirimba hauma ni paranak. Hauma manang rimba-rimbana i denggan diurus, jala nampuna hauma i pe, ima suhut paranak i dietong pamola pinang i do i songon apala amana tarlumobi di siulaon. Nuaeng on marragam muse hadomuan ni pandaraman ni suhut paranak dohot anak na marunjuk di angka pangabahan. Jala angka naginoaran i ndang apala sisolhot, tupa do i marga na asing. Alai ndang hea dihalupahon adat angka pambahenan na uli dohot na denggan. Si rajuman do i haha-anggi marhite ngolu siapari, i do umbahen adong digoari ulos i ulos pangkiro goar ni ulos tu nasida. Jala ndang jadi sarita i tu na mardongan tubu, ai tung manangkas do i ala ni palilung. ULOS PANGKODI Pangkodi, lapatanna si totas dalan. Ndang masitandaan hian parboru dohot paranak, laos songon i pangoli dohot tu na muli. Alai adong ma na patandahon, gabe masihaholongan be nasida, ujungna gabe tarjadi ma parunjuhon.Holan patandahon do ibana, jala ndang gabe domu-domu. Molo sian tutur (horong) paranak do Pangkodi, sijalo ulos na hapal do ibana. Alai molo sian horong parboru do, sijalo piso-piso ma ibana. Dipangido parboru do i asa marsiuk, jala ditaruhon parboru hian do hepeng parsiuk. Dijaga suhut parboru dohot paranak do i, na so tupa jadi rugi jala diigil do mandok hata gabe-gabe Raja Pangkodi do i di loloan parunjuhon i. ULOS PARGOMGOM Molo tongon dope mangolu apala ompung ni na mangoli, lehonon ni parboru ma ulos tu ompungna i. Mangihuthon ruhut ni adat: Ragi Idup na lehet tonunna do ulos panggomgom. ULOS SAHALA Ima ulos hembang tu sibuat goar ni ompu. Ditingki dipampe goar ni ompuna tu ibana najolo, tangkas disahalahon do i. Diontang do raja-raja sian ganup dongan tubu, hula-hula boru, dongan sahuta, dohot raja ni horja, jala dipadalan do upa panggabei. Dipasahat dongan tubu do tu na mamampe goar i Leang Rumbu. Disulangi do na mamape goar i, ala goar ni ompu nama gabe goarna, asa boi dipanggorai na mardongan tubu dohot na hombar tu angka partuturon. Alana tangkas disahalahon bangko-bangko ni sibuat goar dohot bangko ni ompu pambuatan di goar.Namambahen so apala masa be i nuaengon, ala na so maruhum be jolma, gogo mambuat nama di goar ni ompuna, so pola disahalahon be manang dipartutuaekhon. I do umbahen adong sibuat goar gabe baot-baoton. Nang pe goar ni raja na tarbarita diampehon tu ibana, ala so tangkas disahalahon raja gabe olo do ndang tarteasa. ULOS SIGOHI RAMBUAN Ulos sigohi rambuan, ima angka ulos na nilehon ni tutur na tinogihon ni parboru. Boi do pasahaton ulos sigohi rambuan tu natoras ni na muli andorang so pesta unjuk, boi do i lompit. Sigohi rambuan, ndang apala ingkon sai ulos i, boi do i angka barang na asing na ringkot di na mamungka parsaripeon i.Angka silehon ulos sigohi rambuan pe ingkon botoon do ruhut, unang ala adong hepengna gabe ditindii ulos ni hasuhuton dohot suhut paidua. Ai na pailahon hasuhuton bolon do dirajumi i. Ala nuaeng on ndang dilului be ruhut, gabe didok ma ulos holong. Hata holong godang dope sipingkiran, holong marparbuat, holong marpanghait, holong marpanggoit, holong marpangansi, holong-holong bodat. Marragam do hata Batak taringot tu holong, ala mora do hata Batak.Nuaeng on dung dipasahat angka tutur na tinogihon ni parboru ulos sigohi rambuan tu na marunjuk, dipapungu ma i muse huhut dilompiti gabe dipasahat ma tu parboru asa panguloshonon ni parboru tu tutur ni paranak. Gabe jebu ma berengon ni na mangantusi ruhut. Tu parumaenna do disahalahon ulos, hape gabe diumpat / dipupusi do i sian parumaen dilehon tu halak (angka tutur). Ima na ginoaranna ; adat na so marbanggua. Aut sura ro bangso na asing manulingkit adat Batak nunga tung pailahon sisongon i di adat pinungka ni ompunta sijolo-jolo tubu. RUHUT SIINGOTON Mangampehon ulos ndang jadi sumbarang. Jambar purnama do tinujuna (terang benderang). Asa pasahathon ulos hembang ingkon do purnama raja, unang hadoaton manghatahon, ai so apala holan ulos i pinarsinta ni na manjalosa, hata panggabean i do dohot pasu-pasuan. Ai godang do ulos dipartiga-tiga jala lomo mamillit, alai ndang na ni rajahon.Pasahathon ulos-ulos pe, ima na ginoaran tonun sadari (hepeng) ingkon dongan tubu ni parboru do pasahat i, ndang jadi suruonna boruna manang paribanna pasahathon. Ai nang pe marulos tonun sadari na manjalosa jambar purnama do i umbahen dijalo, jadi ingkon tangkas dongan tubu ni parboru do pasahathon. Opat do ulos na marboho di ulaon unjuk:1. Ulos Sampetua (sian pangintubu di na muli)2. Ulos Sampuborna (sian mangtuana/amanguda ni na muli)3. Ulos Sabin Maligas (sian namboru ni na muli)4. Ulos Hembangtua (sian tulang ni na muli) Sude silehon ulos na tolunai asing ni silehon ulos sampetua (pangintubu) ingkon tangkas do dihatai todoanna.Naginoaran ulos sampetua dohot ulos tu suhi ni ampang na opat ingkon tangkas do i siuloshonon ni parboru pangintubu, ndang dipawakilhon dope i jala holan di tingki ulaon pesta unjuk do digoari Ulos Sampe Tua. Manjalo jambar purnama unang dilangkai hepeng sisolhot. Mangihuthon adapt, molo pogos si solhot i pogos ni iba do i. Ndang tama langkaan ni hepeng hapogosonna i asa gabe jala saur matua anak na bisuk. Agia boha pe denggan ni parale-aleon dohot pardonganon tu dongan na sapandaraman dohot na sapangabahan, ndang jadi ginjangan ni ulosna ulos ni iboto manang haha ni na marunjuk.\nULAON DI NA MONDING\nUlaon na Monding (meniggal dunia), ulos namardalan tingkat kematian :1. Na monding usia anak-anak (dakdanak)sampai usia berkeluarga ( namagodang):a. Anak-anak (dakdanak) contoh boru Pakpahan Remaja dope : Lampin manang Saput sian natorasna.b. Remaja / naposo bulung contoh Marga Pakpahan: Saput sian Tulang-na.c. dang adong acara adat 2. na monding Suami / Isteri :a. ulaon ditottuhon ditikki Parrapoton manang didok goarna Tonggo Raja.b. Ulos Saput / Tutup Batang Suami sian Tulang-na, Ulos Tujung/ Sampetua Istri sian Hula – hula.c. Ulos Saput / Tutup Batang Istri dari Hula – hula, Ulos Tujung/ Sampetua Suami sian Tulangna.d. Parpeakni Ulaon : Saput jumolo, baruTujung (berubah sesuai kondisi).e. Parpeakni ulaon namonding Sarimatua, dung mulak sian na manuan/udean manang makam, baru Buka Tujung, di namanjolo Tujung dope.f. parpeak ulaon Saurmatua, dung mulak sian na manuan/udean manang makam baru Buka Hombung.g. baoa monding, Tulangna Siungkap Hombung; borua monding, Hula-hulanama sibukka hombung. Nb: molo adong nahurang, manganju ma hamu ai poso dope au,, namarsiajar dope.. mauliate horas\nRAGAM NI HATA BATAK DOHOT PANGALAPATION\nHELA SONDUHAN Pinatorang majolo samborhos taringot tu hela sonduhan. Naginoaranna hela sonduhan, i ma sada baoa na sai tong-tong burju mangurupi sada ripe (keluarga) jala parroha tobok, haposan di parripeon i (keluarga i). Disuru ibana marmahan horbo, pinarmahanna sopar jala gabe hauma naniulana. Tung sura laho induk somangna i (majikan) marhuta sada, amanta i dohot inanta i, ndang adong nahurang dipangulaonna, sude do renta dibahen angka siulaon hinorhon ni hinaburju dohot hinabengetna. Somalna, anak sorang sian angka jolma nahurang hinaburju dohot hinabenget ni anak somang (pangurupi) napinatorang dison, ndang na manggadis gogo. Ala hinaburju ni anak somangna i, tubu ma roha ni induk somangna marhelahon ibana. Jala mamereng sude panglaho dohot pambahenon nauli, gabe maroha naunduk (mangunduk) ma boru ni induk somangna i, manjak hon baoa i gabe sinodukna. Dipio manang digokhon natoras ni boru i ma dongan sabutuhana laho paborhat boruna i dohot helana asa dipahuta boruna i tu huta ni paranak. Sude nasa namosok (biaya) dituhuk parboru do i, alai ulaon dijabu ma dipatupa (ndang marantaran na bidang marlobuan nagodang). Diparulosi parboru ma helana dohot boruna, i ma naginoaranna ulos sampe tua paboahon dohot pabotohon tu dongan sabutuhana naung sah anak somangna i gabe helana.Dongan sabutuha naginoaran olat ni ompu martinodohon do, dungkon diginjangna i digoari ma dongan tubu.Digoari do ulaon sisongon i ulaon manurun, ala sude (namosok) dituhuk manang dituruni parboru. Aut ro sungkun:?sungkun ni natorop dohot pangalambungi, ai boasa pangula-ulana i manang anak somangna i gabe diparhela? I ma nidok ni hata umpama; Aek na marhalisung tu aek na marhutobung; Tinogu ni palilung roha gabe tarjollung. BORU AMPUANMarragam do sialana umbahen diampu boruna, naginoaran boru ampuan. Mangampu lapatanna manjakhon di ampuan, abingan. Paampuhon, paojakhon. Hatorangan najempek: Dipamuli (dipahuta) ma boruna tu marga ni halak, umpamana tu marga Pakpahan. Nunga dipatupa ulaon unjuk, alai olo do ala hurang pandaraman ni hela dohot boruna di huta ni marga Pakpahan. Disada tingki ro ma simatuana i mangebati huta ni helana, dibereng ma pangabahan ni helana songon na humunurang, hape di hutana bidang dope tano siulaon dohot angka pandaraman. Gabe didok simatuana i ma; “Di hutanami ma hamu marhuta ai dumenggan do pandaramanmuna di hutanami, adong muse dope tano manang hauma siulaonmuna. Tung mamola pinang pe hamu nungga dumenggan adong dalan hangoluanmuna”, ninnama. Gabe marhuta di huta ni simatuana ma ibana, i ma naginoaranna boru ampuan. Napaduahon; olo do adong manang piga anak ni sada ama ndang tinggal dihuta, laho mangalului jampalan na lumomak (peningkatan hidup). Gabe marhuta di luat ni halak ma angka anakna i. Disada tingki marpungu ma pomparan ni natua tuana i anak dohot boru paurmaen dohot hela. Dibereng nasida mangaradoti angka arta natinggal dihuta dohot arta dibalian, songon i muse diangka ulaon namarragam pesta dohot ulaon naasing isara ni indahan liatan dohot ulaon odoran. Asa adong mangurupi natua-tua ni nasida manang diampuan ni hula-hulana. Nang pangidoan ni sijolo-jolo tubu di tonggona dipangidohon do sai tubu anak sipungka parik na so ra masursur, sijaga pintu julu siramoti pintu jae, natau sundung natau asang-asang manang gok dope akka namarlapatan tusi. MAHIANDUNaginoaranna namahiandu, i ma jolma naro tu sada huta ala ni porsuk ni parngoluan di hutana (hidup menderita). Laho ma ibana manopot huta ni halak naso adong hadomuan ni partuturan tu nampuna huta i, tusi ma ibana manandehon sigena (menompang hidup). I do umbahen adong hata Batak mandok; “unang sandehon sigem tu hau naranggason”, lapatanna unang laho iba manompang ngolu tu dongan nahurang. Paduahon, unang pinarguruhon ruhut dohot adat tu na so umboto adat dohot ruhut, ai ndang dapotan iba sian i.Manat do angka ompu naparjolo, dibahen do parjabuan ni namahiandu molo ro tusada huta alai martiang bulu do jabuna dibahen dohot dingding topas bulu dohot tarup ramba. Ndang dibahen jabu ni i martarup hadudu lumobi tarup ijuk. Sada patik do i diparhutaan patandahon ndang ala na adong partuturon manang ala ni hela ibana umbahen na ro tu huta i, holan namangalului ngolu siapari do ibana. Olo do mahiandu disada sada huta martolu taon, marlima taon, dungi pinda ma muse ibana tu huta na asing, tong mahiandu di huta i ibana mangurupi angka ni pangisi ni huta i. Ndang mardia imbar pangisi ni huta i diangka ulaon molo burju do jolma namahiandu na ro tu huta, dilehon do porlak porlakna, alai ndang diloas i manuan hau namarparbue dohot naboi bahen parhau (tanaman keras). Molo marujung ngolu ni halak namahiandu di sada huta pulik do dibahen udeanna, ndang dipadomu i tu parbandaan torop (kuburan umum). Ndang ala ni kasta i umbahen na dibahen angka natua-tua sisongon i. Dirajumi roha ni angka natua-tua do asa marpaniha, lapatanna panaekhon ma nian ngolu ni angka ianakhon ni jolma namahiandu. HINOMIT/NAHINOMITAdong do nahurang mangalapathon goar nahinomit. Boru manang pamoruan pe i, marhuta di huta hi hula-hulana ndang nahinomit goar ni i. Hula-hula pe adong do marhuta di huta ni pamoruan tong do ndang nahinomit i, ai manggorahon jambar pohu do huta tu pamoruan dohot tu hula-hulana. Tung dilehon pe sian jambar i tu nahinomit dohot tu namahiandu silehon-lehon do goarna .Hatorangan najempek: adong ma di sada huta raja namora jala natarbonggal, pangabahan nabidang, parjampalan nalomak. Asa adong dongan bahen pangurupi di ibana mangaramoti artana, dilului ibana donganna mangaramoti artana i. Dipillit ibana ma baoa naboi sipangasanghonon, isara ni parmusuon dohot pargolat-golatan. Dipangolihon do hinomitna i, tu boru ni marga na asing asa unang gabe margoar ibana muse boru ampuan. Dipatongon, parjabuanna tartungkan harbangan, molo adong jolma ro tuhuta i ibana ma parjolo dapot, jala ibana ma parjolo mangaroi jolma naro i. Molo barita nadenggan do harorona, ibana ma jumolo padas hata tu raja ni huta i.Taringot turuhut ni parhutaon dohot parjabuan sappe tu ruhut ni nahinomit dohot namahiandu, diruhut parjabuan, holan paboahon hinaimbar ni harorona do. Olo do marsundut nahinomit di sada huta asal ma denggan palilung dohot pambahenanna. MAISOLATMolo naginoaranna maisolat, i ma namanopang tu jabu ni dongan na sahuta paima di pature jabuna. Maisolat, lapatan na manompang satongkin, dang sigarar ongkos ni jabu namangingani jabu molo maisolat do ibana dijabu i. Halak nabaru marhasohotan pe boi do dipajae natorasna tu jabu paisolatan paima dipature balebalena, alai molo tu jabu ni ompungna do anak napinajae ndang digoari i maisolat. Marsajabu do didok manang sajabu dohot ompung na, ndang mardongan sajabu, ai nanidok na mardongan sajabu namardongan saripe do i. (suami istri). Molo didok dongan sajabu ni ama ni adui, i ma paboahon tunggane boru ni amaniadui. Molo didok parhalangulu ni nai adui, i ma paboahon tunggane doli nai adui.Alai molo dung holang, nunga diginjang ni ompu martinodohon jabu naniingananna i, i pe asa digoari paisolatan (maisolat). Molo adong tiris tarup ni jabu paisolatan manang dingding sisolatan, ndang pola sipaboaon ni namangingani jabu i tu nampuna jabu, tung disoloti ibana pe, ruhut na hot do i molo niinganan sada jabu, boi do i diparetonghon tu parjabu. Molo marsadajabu pe anak manjae dohot ompungna, masitutung tataringna do didok nangpe sada tataring. I do umbahen didok marhudon panjaean martalaga olat-olat, adong batas-batas ni namarsadajabu. BORU NAGOJONGIa naginoaranna boru nagojong, ima naung adong marlima sundut dihuta ni hula-hula, nasai tongtong hongkop diangka ragam ni pambahenan mangkhorhon hinauli dohot hinadengga ni na marhulahula-marboru. Hulahulana pe panambornambori do di ulaon ni pamoruonna jala pamoruan mambahen hinaiang di hula-hulana. Molo dung adong marlima sundut pamoruan di huta ni hula-hulana jala nunga dibereng raja naung boi dinasida raja parsinabul, adong panambori huhut torop pomparan ni boru i, ipe asa dilehon manang diampehon tu nasida boru nagojong. Dilehon hula-hulana i ma parhutaan ni pamoruanna. Diparik do huta nasida i, jala disuan do hau dohot bulu hombar tu ruhutruhut ni parhutaan di luat i. Disulangi ma angka hulahulana, dipasahat piso-piso manang panombaan ni uhum tu hula-hulana. Diririt ma goar ni huta ni boru nagojong i hombar tu dos ni roha ni namarhula-hula-marboru, i ma naginoaran ni halak Batak Ruduk Huta. Somalna nabinereng, lumban do dibahen goar ni huta nasida. Boi do lumban goar ni ompu, boi do lumban marga, adong mambahen contoh lumban ginabean, ala digabehon hulahulana parhutan nasida i.Molo adong ulaon horja diluat i nunga sijalo jambar pultahan boru najogong, sijalo panambori do partubu ni horja i manang huta i. Boru najogong manjujung baringinna (otonom) do diparadaton. Adong do disada huta manang luat naung timbo sundut ni pamoruan dihuta ni hulahulana. Tung adong pe sian nasida torop marhaha maranggi pintor laho tu pangarantoan, gabe tinggal ma di huta ni hulahulana i nasida maropat ripe, ndang diparboru nagojongkon ala dietong raja do ndang suman boru nagojong molo so adong raja parsinabulna dohot sapanamborna. Tung dilehon pe parhaumaan dohot parjabuan ni nasida, ala adat do di halak Batak molo diampuan ni hulahula boruna ingkon do lehonon parjabuan dohot parhaumaan, i ma naginoaran na boru napinajae, lapatanna, marharoroan sian hulahulana panjaeanna.Adong namandok, molo binereng arsamna dohot sampilpil, songon i muse angka suman tusi namargoar duhut, sarupa do berengon. Lumobi muse didok muba huta hape molo pinarrohahon huta dohot huta holan parik do holang holangna, hauma manang dalan. Pintor muba do paradatan disi ?. Mangihuthon hatorangan ni natuatua naboi ditomu roha, di loloan parbiusan do i dirangrangi huhut dirimangi, ai ndang na lomo-lomo ni sahuta paojakhon paradatan dohot parjambaran, Alai molo asing parbiusana ipe asa adong muba paradatanna, i pe molo pajonok do parbinsaran ni sadasada bius, dohot bius najumonok, jumonok do paradatonna dohot parjambaranna. Alai nunga tung mansai leleng na so adong be hea dipatupa loloan parbiusan, holan holan goarna nama na tabege. Tung adong penuaeng on naginoaran Tongo Bius, holan di loloan nama tabege, ndang na loloan parbiusan i. Songon i majolo sinurathon samborhos sian ugari ni halak Batak Toba. Molo tung adong pasintak patebur songon sabe-sabe ni na hurang malo, pauk-pauk hudali pago-pago tarugi na


Batu Mamak: Borngin Natal\nSERMON JAMITA PARNINGOTAN BORNGIN NATAL, 24 DESEMBER 2009\nPaasingasing do cara ni evangelis na opat i mamungka Evangelium i.\nSi Markus, jalo do masuk tu barita pangulaon ni si Johanes dohot Tuhan Jesus; si Mateus, dipungka do jolo marhitehite sada patujolo, i ma tarombo ni Tuhan Jesus (mamungka sian si Daud) dohot hatutubuNa; si Lukas pe dipungka do Barita na Uli i marhite sada patujolo na ganjang, i ma barita hatutubu ni si Johanes, hatutubu ni Jesus dohot taromboNa (mamungka sian si Adam); jala si Johanes dipungka do i mansai dao sian hatongtongon (kekekalan). Turpuk on, sabagian sian patujolo i do, i ma boaboa taringot tu hatutubu ni Jesus. Taringot tusi, marasing do sumber na pinangke ni si Lukas sian si Mateus. Mangihuthon si Lukas, naung marhuta hian do si Josep dohot si Maria di Nasaret andorang so tubu dope Jesus; alai mangihuthon si Mateus, dung mulak sian Misir pe asa laho nasida tusi (Mat.2:22).\nOnom bulan dung boaboa na taringot tu hatutubu ni si Johanes, disuru Debata ma muse si Gabariel tu huta Nasaret. Mangihuthon hajahudion, Gabariel i ma sada suruan na jonok tu habangsa ni Debata, na disuru mangulahon angka ulaon na khusus (pat.Dan.8:16; 9:21). Nasaret, sada huta na metmet do i di Galilea, di pastima ni Kapernaum, donok tu Kana. Marhapeahan do i sabagian di rura na hornop, sabagian di dolokdolok (pat.Luk.4:29). Ditopot suruan i do sada anak boru na margoar Maria. Ndang torang boru aha si Maria i. Mangihuthon Luk.1:36 na marsisolhot dope ibana tu si Elisabet. Alai manang na sian dia parsisolhotonnasida i ndang apala torang. Boi do i sian si Sakarias (marga Levi), boi do i sian si Elisabet (tong marga/boru Levi/Aron, Luk.1:5), jala boi sian inanasida. (Rupani, marpariban ina ni si Maria tu ina ni si Sakarias, manang tu ina ni si Elisabet). Adong do kemungkinan na boru Levi do ibana. Torang do didok, anak boru (Gr. parthenon/virgin/perawan) dope si Maria i (pat.ay.34). Naung maroroan do ibana tu si Josep marga Juda, na sian pomparan ni si Daud. Paroroanon dipatupa do i sampulu ro di sampuludua bulan andorang so ari parsaripeon. Naung maroroan songon i, secara hukum nunga tarrajum i suami isteri, alai ndang dope sajabu jala masipadonohan. Di Mat.1:19 rupani digoar do si Josep i ho aneer autees (her husband/suaminya).\nDidok surusuruan i: “Tabi di ho!” Tabi (Gr. Chaire/Hail/Bersukacitalah). Tabe ni halak Gorik do i, na so apala somal di halak Jahudi. Dos do nian anggo sangkapna tu syalom, ai na boi patariparon do i dohot dame ma di ho (salam manang sejahtera bagimu/peace be with you). Digoari surusuruan i do si Maria i na niasian (Gr. kecharitoomenee/highly favored/yang dikaruniai) mandok, na niasian marhite halalas ni roha, hadameon, dohot haluaon (yang dikaruniai sukacita, damai sejahtera dan keselamatan). Taringot asiasi na tu ibana i, tangkasna dipaboa di ay.31. Ihut tusi, ditutup surusuruan i ma tabena i, didok “Didongani Tuhan i ma ho!” (pat.Pangh.6:12).\nUmbege i tarsonggot do si Maria. Tarsonggot situtu, ai na so ditagam rohana do i. Mansai tompu, mansai timbo, mansai songkal, ndang hadodoan. Gabe sandok longang ma rohana jala sungkunsungkun mandok: “Parsantabian dia do i ulaning?” Ndang dapot rohana dope lapatan ni tabe i, ndang haantusansa molo digoari ibana na niasian. Angkup ni i mabiar do ibana, ai pajumpang ibana dohot pardisurgo. Suang songon saluhut jolma, pardosa do ibana. Manang di dia jala sadihari pe pajumpang jolma pardosa dohot pardisurgo, sai gok biar dohot hatahutan do jolma i (pat.ay.12; 2:9), ai sai songon na adong hadokdohon na mandondoni, i ma ‘hadokdohon’ ni habadiaon dohot hasongkalon ni Debata na patut nian pasudahon pardosa. Ndang denggan pardomuan ni halak na mabiar. Ala ni i, biar i do na parjolo diambolonghon suruan i (pat.ay.13; 2:10), didok: “Unang ho mabiar, ale Maria, ai dapotan asi ni roha do ho di Debata.” Na marhahonaan do i tu tabe na di ay.28 i. Haroro ni suruan i ndang na laho manudahon, na pabotohon asi ni roha ni Debata na tu ibana do.\nDi ay.31 dipaboa ma sintuhu ni asi ni roha na tu si Maria i, didok: “Gabegabean ma ho, tubuan anak ma ho, Jesus ma bahenonmu goarNa.” Asi ni roha na sumurung ma i tutu, ai di ruhut ni hajolmaon ndang adong hasurungan ni si Maria i. Jolma na somal do ibana, anak boru parhutahuta (gadis desa) na pogos sian Nasaret. Alai sian asi ni roha ni Debata gabe na sumurung do ibana di tongatonga ni angka ina (pat.ay.42), ai gabe ina ni Messias na pinarbagabaga i ibana. Marhite ibana saut jala gok bagabaga na di Padan na Robi na taringot tu Immanuel i (Jes.7:14; pat.Mat.1:23). Ditonai surusuruan i do ibana mambahen Jesus gabe goar ni Anak situbuhononna i. [Tu si Josep pe ditonahon do i marhite nipi (Mat.1:21)]. Jesus, bentuk Gorik ni goar Josua (Jesua, Jehosyua manang Jehosyuang) do i, sada goar Jahudi na marlapatan, Jahowa do haluaon. Goar na somal do i di Israel na manggombarhon sintasinta ni na manggoari manang na manjujung goar i sandiri asa anggiat Debata na paluahon. Alai dison, ndang sintasinta be i, ai tutu situtu do Jesus i haluaon. Ndang jolma na pajujunghon goar i tu Ibana, ndang si Josep manang si Maria, Debata do. Na marlapatan ma i, Ibana do Sipalua na tinontuhon ni Debata.\nTaringot tu Jesus i didok suruan i dope: “Balga ma Ibana muse, goaron do Ibana Anak ni Nasuntimbul i.” Na nidokna disi, patar ma Ibana muse Anak ni Nasuntimbul i, Anak ni Debata (pat.ay.35). Di hatutubu dohot di hametmetonNa ndang tarida i, alai di na dapot tingkina patar ma paboa Ibana do na sumangap jala na umpistar, na manghuasoi nasa na di tano dohot banua ginjang. Didok muse “Lehonon ni Debata do tu Ibana habangsa ni si Daud, amaNa i.” Di ruhut hajolmaon, pinompar ni si Daud do Jesus i. Na marlapatan do i panean do Ibana di marga dohot di habangsa manang harajaon ni si Daud. Di bagasan Ibana gohan ni Debata ma bagabaga angka na so digohi dope di tingki dohot di dinasti ni Raja Daud (pat.1 Raj.2:4; 8:25; 9:5; 2 Kron.6:16), jala marhite i laos hagohan ma nang tahiNa na sian mulana di na pinillit jala jinouNa Israel jala dijadihon gabe bangsoNa, asa marhite nasida dapotan pasupasu jala gabe sada saluhut bangso na di tano on, i ma Israel na imbaru. Hombar tusi ma didok: “RajaanNa do pomparan ni si Jakob salelenglelengna, jala ndang marhaujungan harajaonNa i.”\nRaphon donganta sahaporseaon di liat portibi on, di borngin on taingot jala tapestahon do Natal. Natal mandok, Jesus Kristus tubu. Alai aha ma lapatan ni i di hita na mamestahon Natal i di borngin on? Natal mandok, Anak ni Nasuntimbul i ro tu portibi on. Alai aha ma lapatan ni i di hita angka na mangolu di tingki on dohot di inganan on? Natal mandok, Raja na salelenglelengna mamungka pangarajaionNa di tongatonga ni hajolmaon. Alai aha ma lapatan ni i di hita angka na marungkil dope di tano on?\nTapestahon do Natal, ai sipalua do Kristus na tubu i; sipalua sian dosa (Mat.1:21b) dohot sian sandok pangonaina. Sasadasa do sipalua, na pinillit jala na tinontuhon ni Debata, na tinongosNa tu portibi on. Sipalua na asing ndang adong (Ul.4:12). Manang ise na naeng malua, malua ma di bagasan dohot marhite Ibana. Sipalua ganup tingki do Ibana; sipalua naung paluahon, sedang paluahon, jala na laho paluahon tu haluaon na salelenglelengna. Molo i tatiop ndang boi so marlas ni roha jala marolopolop hita di borngin on marningot haroroNa tu hasiangan on. Nunga salpu be tingki ni rimas, nunga songgop tingki ni asi ni roha dohot apulapul (Jes.6:1). Laos i ma sihangoluhononta di borngin on, marsogot dohot haduan, naeng marpesta hita di bagasan pangalaho ni angka naung malua. Pesta haluaon do na tapestahon. Ala ni i unang ma gabe sorat hita binahen ni sipanganon, siinumon, parabiton dohot angka na asing na suman tusi. Taingot ma, ndada sipanganon manang siinumon harajaon ni Debata; hatigoran do dohot hadameon dohot las ni roha di bagasan Tondi Parbadia (Rom 14:17).\nTapestahon do Natal, ai Anak ni Nasuntimbul i do Kristus na tubu i, Anak ni Debata. Di bagasan Ibana, Debata sandiri ro jala maringan di tongatonga ni hita on (Joh.1:14), gabe Immanuel, na mandok: Donganta ma Debata (Jes.7:14; Mat.1:23). Na gabe sipapos jala sipahinsa roha ma i di hita di na mandalani ngolunta di tingki on dohot di inganan on ala taboto ndang sendirian hita disi. Pinarhatopot do, lam maol do na mangolu di hita di Indonesia on di tingki on, jala disura roha ndang na gabe numeang i di ombas na jonok on. Sabalikna do tahe, na boi lam tu dokdokna dope i hombar tu parhusoran na masa di sandok portibi on. Rupani, hombar tu arga ni miak di pasar global na cenderung manaek, adong do na memprediksikan, di taon 2010 on ndang boi so manaek arga ni BBM. Molo toho i ndang boi so marhinorhon tu hananaek ni arga ni situhoron, gabe lam tu maolna ma na mangolu i. Alai mardonganhon Debata tarhamonanghon hita do saluhutna i, ai molo Debata donganta, ise ma alonta? (Rom 8:31b). I pe naeng ma tarida di ngolunta di Natal on dohot tu joloan on. Ala ni Natal on, naeng lam pos ma rohanta mangolu, naeng lam hinsa jala lam ringgas rohanta laho mangulahon angka ulaonta, jala lam margogo di bagasan Tuhan i.\nTapestahon do Natal, ai Raja na salelenglelengna do na tubu i, Sipartahi Halongangan, Siulubalang ni Debata, Ama saleleng ni lelengna, Raja ni Hadameon (Jes.9:5b). Na mamarenta do Ibana di bagasan Tondi ni Jahowa, tondi ni habisuhon dohot hapistaran, tondi ni panuturion dohot hagogoon, tondi ni parbinotoan dohot biar maradophon Jahowa (Jes.11:2), pahothon hatigoran dohot hasintongan. Di haroroNa i tu hasiangan on, nunga dipungka panggomgomionNa i di tongagatonga ni hajolmaon, jala sipasingkoponNa ma i muse di ari sogot di tingki na so marnasuda. Dipasahat jala dipaian hita di ngolu na marpanghirimon, dipatongon langkanta tu dalan hadameon. I pe naeng hangoluhononta do di Natal on dohot di angka tingki na mangihut. Ala ni Natal on naeng lam hehe ma rohanta pahothon hatigoran dohot hasintongan di tonga ni jabu, di tonga ni huria, di tonga ni masyarakat, bangso dohot negaranta, tarmasuk na mangusahohon hajongjong ni sada pamarenta na ias jala na marsahala, na manghaholongi uhum dohot hasintongan, asa patar hatigoran dohot hasintongan ni Kristus nang di hangoluanta siapari. Parsitutuonta disi, sada partanda do i paboa na manghirim hita jala maimaima di harajaon ni Kristus na hot ro di saleleng ni lelengna i.\nDiposting oleh Pdt.MV Simanjuntak di 03.18\nTapuji ma Debata\nManomunomu Wakil Presiden


Tarsuruk Bulusan Ni Halak\nPosted by on Thursday, 06 October 2011 00:00\nManggun nasa bitis, mambal nasa botohon. Hata ni turiturian pagodang-godang dohonon. Molo marnonang si Hendry sai adong do siingoton.\nDibaritahon do di sada luat di Sumatera Timur, marlolo ma Angka Raja Adat tinonggo ni Ama Rosu di siala ni parungkilan ni rumatanggana maradophon ripena Na Rosu.\nDisi do andap torop dongan sahuta ala marhatohoan karani di PTPN do nasida godangan na di luat i. Bagas nasida be pe tar marudur do pajonok-jonok huhut sarupa torpana.\nAla bangko ni halak hita marpollung di lapo tuak, sidung sian ulaonna be sai girgir do nasida lalap di lapo tuak ni Ama ni Manigom namalo maragat i.\nHinais lagi-lagi sian anduri pamiari. Molo dung tardai, ida-ida ma siganup ari. Aman Tanggor ma sada naung sai ida-ida di angur ni arirang botari, dang das tu bagasna ianggo so jolo mandai. Tongon adong manggalangi, madorguhi pe dang be mansadi.\nNunga tonga borngin, mulak ma ibana alai nunga lalo-lalo mardalan. Tungko-tungko pe di topi dalan tung denggan do ibana masisisean. Dang disuhat be ganjang ni dalan, bagas ni halak ma hasahatan.\nDung sahat Aman Tanggor dijabu, bulus do rohana bongot tu bilut podoman. Dang pola manaili Na Rosu nampuna bagas I ai arop do rohana Ama Rosu do na ro. Lalap do ibana manondur tu televisi ala halomoan ni rohana sinetron uju i. Dung sidung tinondurna I, hobas ma ibana tu tataring patupa kopi hasomalan ni Ama Rosu uju mulak sian ulaonna, botari manang tonga borngin.\nAman Tanggor songon na muningan di podoman. Dang hasomalan nasida markulambu, alai boasa adong kulambu? Dipilos ma matana huhut dialathon rupa ni dorpi ni jabu i. “Bah… boasa ulaning gabe nabalau dorpi ni bagasnami on? Bah,… sadihari adong lamari nabolon dison?…”\n“Bah…….. ai begu aha do ulaning mangaliluhon baoadi, ai nunga husuruk jabu ni halak”. Tae-tae ma ibana meret sian bilut sahat ro di alaman….. maporus ma ibana songon niletean ni asu.\nBongot ma Na Rosu tu bilut mamboan kopi pinatupana. Dibagasan holong asa haru las roha ni amanta jabuna. Dung dialathon na soa adong jolma, tarnono ma ibana.\n“Bah… ai na tudia dope nuaeng lao amanta on…… marboa-boa pe dang…?, ninna dibagas rohana.\nRohana manungkun, rohana mangalusi. “Ah… na laho do huroa ibana tu lapo manuhor sigaretna”, diulahi ma pareak televisi manondur muse.\nMulak ma Ama Rosu sian ulaonna. Manise ma Na Rosu huhut mangusoi muningan ni rohana. “Ai na sian dia do hamu muse amang siadopan. Nunga huparade nangkin kopi hasomalanmu alai lao damang so marboa-boa”\nLongang Ama Rosu ala uso-uso ni ripena. Asing hata sigait ua disarihon ma iba na loja, ima di rohana.\n“Eh… da inang…. On dope iba mulak”\n“Ipe mulak nimmu….. nangkin nunga sanga modom dipodoman…!!!”\n“Modom??? …. On dope au mulak!”\n“Bah….. antong ise do namodom nangkin?…”\nTubu ma itang-itang di naso paritang-itangan. Hata dang masiantusan jala dang masihaporseaan. Pagulut masitihasan huhut masisonggahan. Ima mula ni singkam mabarbar manghorhon parbadaan. Dang tola di jabu, mapurpur ma di alaman. Pongkang dongan sahuta sahat tu parriaan. Diontang ma angka Raja mangalehon timbangan. Raja nabisuk sinarea asa marujung di hasintongan. Tampak dongan sahuta laho mangalehon totaran.\nDang tarjua Aman Tanggor be so mangalehon hata sintong, marhatutuhon huhut manopoti sala, hinorhon ni na tuahon do ibana gabe soluk bongot tu bilut ni Ama Rosu.\nSumber: Monang Naipospos\nSIRINGKOT-RINGKOT | READ 3561x


Jamita Minggu Letare, 11 Maret 2018, Evangelium Johannes 15: 9-17 (Jesaya 66: 10a), Letare: Marlas Ni Roha Ma Hamu Ala Debata Manghaholongi Jala Mamasumasu Hita Pelita Batak Online\nMinggu, 11 Maret 2018 06:42:00\nA. Dihasiholi Debata asa marlas ni roha jolma i.\nSongon angka na porsea ni Debata Sitompa, Sipalua, Siparmudumudu ngolunta sian bortian ni dainang sahat tu sadarion, tama do hita marlas ni roha ala di bagasan sataon bolon parhuriaon di tonga-tonga ni huria ni Kristus di portibion, adong sada parmingguon di hita na di bagasanna disosoi jala dijouhon Debata tu hita asa marlas ni roha hita, ndang asa tumatangis, ndang asa marsak, jala ndang asa margudompong hita.\nMarhite na sinosoan dohot jinouNa hita marlas ni roha i hita gabe lam tatanda ma hadirion ni Debata na Mangolu dohot na manongtong i, i ma: Ndang Debata na manghasiholi asa digohi arsak, digohi hadangolon ia Ibana, alai Debata na manangkapi, manintasintahon dohot patupahon angka ulaon na mambahen marlas ni roha joma I do ianggo Debata na tatanda i, na tasombo i.\nAla ni i, molo adong dope di rohamuna gombaran manang pangantusion na Debata na manangkapi, manintasintahon dohot patupahon asa marsak ngolum, nunga tingkinan ingkon padaoonmuna panandaon taringot tu Debata na songon i. Ia Debata na Mangolu ro di saleleng ni lelengna i disintasintahon jala dipatupa Ibana do sian na robi sahat tu tingki on asa marlas ni roha hita jolma on.\n(i)Andorang so ditompa Ibana jolma i, nunga diparade Debata jolo angka na ringkot di ngolu ni jolma i.\n(ii)Andorang so mardosa jala maila jolma i, nunga dipaingot Ibana jolma i asa unang mangalaosi na pinatikkonna, asa marlas ni roha nasida tongtong di bagasan taman Eden i.\n(iii)Asa tongtong marhangoluan na tarpasupasu jala gok las ni roha nasida, dilehon Ibana do angka patikna, i ma patik manghaholongi Debata dohot dongan jolma dos.\n(iv)Dung sai mardosai jolma i, ditongos Ibana do angka panurirang paingothon nasida unang diula jolma i angka ulaon na mambahen marsak jala so marimpola ngoluna.\n(v)Dung ndang marujung di hamubaon ni roha jolma i atik pe sai dipasingot Debata jolma i, gabe tarbuang, disangkapi Debata do asa boanonna jolma i sian habuanganna. I do na pinatolhasNa marhite panurirang Jesaya na di Epistelta i, Jesaya 54: 11-17 i: Disangkapi Debata tu bangso na parir, na pinaburuburu, na so tarapul, angka sangkap nauli sipatupaonNa tu nasida, i ma:\n(vi)Tu angka jabunasida naung melengse pajongjongonna ma angka jabu marhite angka batu na tung togu dohot arga situtu (ayat 11-2),\n(vii) Angka anak ni bangso i gabe angka na marhasonangan godang (ayat 13);\n(viii)Marhite hatigoranna gabe bangso na hot, na so muraura be taluhonon ni angka bangso na asing na manonggoti nasida dohot angka sinjata bodil nang dila na mangerehei.\n(ix)Dung ndang marujung tu hamubaon ni roha ngolu ni jolma na pininsangNa i jala siala ni gabe tarbuang, manaon, diparhatoban dosa i jolma i, ditongos Ibana do Jesus Sipalua i, asa malua sian panghanghungion ni dosa jolma i, asa unang mate ro di saleleng ni lelengNa jolma i, alai asa marlas ni roha ala mangolu manongtong do angka na porsea di haluaon na pinatupa ni Jesus i tu diriNa, unang gabe manongtong tariluilu jolma i.\n(x)Jala sadarion di minggunta on, dipabotohon tu hita sada siala ni na marlas ni roha hita, I ma: Ai Debata na mamasumasu dohot manghaholong i hita do Ibana. I do siala ni na taoloi joujou ni Debata tu hita sadarion laho marlas ni roha, i ma Ai Mamasumasu dohot Manghaholongi hita do Debata.\nDi pengalaman ni na porsea i, molo tung pe maminsang Debata marhitehite pinsangpinsang na koras situtu marhite uhum na koras, ianggo sangkapNa na umbagas i ma asa marlas ni roha do hita di ujungna.\nB. Dihasiholi Jesus asa di bagasan hita las ni roha(chara)Na, jala gok las ni rohanta (ayat 11).\n(a) Hita angka siseanNa uju di panghataion parsirangan nasida, uju martinading hata Jesus tu nasida (Joh 14-17),\n(b) Hita angka siihuthon Jesus mamungka sian partingkian ni panurat Johannes di ujung ni abad parjolo sahat tu nuaeng, jala\n(c) Hita siihuthon Jesus di tingkion di tonga-tonga ni na porsea di portibion na mangadopi marragam parungkilon na mangihut on nuaeng di ngolu on siala ni marragam sibosiri di era revolusi industry napaopathon, isara ni:\n- Parro ni angka sahat na marragam i tu pamatang hajolmaon na so boi malum ala ni soadong pangubation dohot so adong dope ubat na jago,\n- Parmago ni ulaon ni bahat jolma nuaeng siala ni na gabe diganti angka masin digital dohot robot nama ulaon i: Di Indonesia 4,8 juta di bidang administrasi perkantoran, 1,6 juta di konstruksi dan ekstraksi, satonga juta di bidang design dohot seni, nang 150 ribu di bidang hiburan dohot media, Info : Yanuar Nugroho, Deputi II Staf Kepresidenan RI, Kompas 5 Maret 2018, hal 6).\n- Parsaoran na so uli di tonga-tonga ni jolma (di jabu nang di ulaon songon i nang di duru ni jabu), dohot siala ni angka\n- Tindak kekerasan niae ni angka jolma (isara ni na bahat gabe korban ni perdagangan illegal angka ubat terlarang, manang boruboru na mangadopi kekerasan sian angka baoa di jabu nang di tempat-tempat publik, di Indonesia on adong 28 juta nasida/Survey BPS ttg Pengalaman hidup perempuan pinangido ni Kementerian Pemberdayaan Perermpuan dan Perlindungan Anak, i ma 1 sian 3 boruboru marumur 15-64 taon, dohot perdagangan ni jolma. Kompas, 7 Maret 2018, dohot siala ni porang).\n- Na so dapot ni jolma be halalas ni roha godang sian sude angka na naung didungdung jolma marhite angka teknologi na canggih I (Bio, techno, medico).\nHalalas ni roha ni Jesus mian di bagasan hita dohot halalas ni rohanta gabe gok marhite dua sibonsiri dohot sada syarat, dua AI (sebab), sada MOLO (jika).\nAI (sebab) nunga dihophop Jesus hita marhite hosaNa (ayat 12-13).\nAI (sebab) nunga dipillit jala dipadiri Jesus hita laho marparbuehon parbue na godang dohot na mian (ayat 16-17, patudos 13: 15) asa lehonon ni Ama i nasa na tapangido di bagasan goar ni Jesus.\nMOLO (jika) taulahon patik holongNa i tu sama hita ai holan marhite i do hita boi mian rap dohot Jesus hita jala gabe alealenaNa, ndang anak somangna (ayat 8-12, 14, 17; patudos di Joh 13: 34. 14:21, 23-24).\nHamuna angka dongan, marhite dua AI (siala) dohot sada MOLO (jika) i nunga dihamham tolu tradisi hakristenon na mansai togu, na diauhon, dihangoluhon, dihatindangkon angka siihuthon Jesus sian tingki ni Jesus sahat tu tingkion, i ma tradisi ajaran ni Jesus dohot na niihuthon ni angka apostel padan na imbaru i:\nNaparjolo, tradisi pasupasu ni Debata na sun denggan dohot holong ni rohaNa tu jolma i marhite panghophopon ni Jesus na sahat tu hita marhite ulaon ni Tondi Porbadia na palumehon tu hita haporseaon di asi ni roha ni Jesus na manghophop hita. Diipasupasu jala dihaholongi Debata hita disi. Sada sibonsiri las ni roha do i.\nNapaduahon, i ma tardisi pamillition ni Debata tu hita dohot dipadiri hita laho marparbue, jala marparbue na godang. Dipillit Jesus do hita be tu harajaonNa alai dohot do patupahon lomo ni RohaNa di ngolu on. Sada sibonsiri las ni roha na sumurung do i.\nNapatoluhon, i ma tradisi holong hinangoluhon ni angka naung tinobusna, i ma masihaholongan sama siihuthon Jesus, dohot siihuthon Jesus manghaholongi dongan jolma. Sada dalan palas roha ni Jesus dohot pagokhon las ni rohanta do i.\nTolunsa mansai ringkot do rimangrimangonta di bagasan sadarion:\nLas MA rohanta ala nunga angka na hinongkop ni Jesus hita on, angka na tinobusna.\n(Alai ndang pola las rohamuna ala naung guru dokmu angka tondi i. On ma tahe halashon hamu: Naung tarsurat goarmuna di banua ginjang (Lukas 10: 20). Parbue ni tondi do las ni roha i (Gal 5:22). Las ni roha i do patauhon hita mangadopi parungkilon (Jakobus 1: 2-3).\nLas MA rohanta ala nunga na dipillit Debata hita jala dipadiri hita laho marparbuehon parbue na godang.\nLas DO rohanta molo masihaholongan hita, ai marhite i do hita gabe diida Jesus alealeNa.\nMansai ringkot do hita nuaeng manungkunhon nunga songon dia las ni rohanta?\nSuraon do ndang disi be las ni rohanta, ala nunga tahalupahon panghophopNa i, gabe nang di ngolunta siganup ari ganggu rohanta jala pola tadok na so diantoi Debata be ngolunta?\nSuraon do ndang disi be las ni rohanta, ala ndang taboto dohot ndang taauhon dohot ndang taulahon pamillition ni Debata tu hita, di na dipadiri Ibana hita asa marparbue di portibion, di tongatonga ni huria, sian bagasan huria nang di portibion di ganup ulaonta be?\nTaida be ma sejarah ni parmasukta gabe sitean hangoluan na manongtong i.\nTapareso be ma parbuae ni pamillition ni Debata di hita. So tung disi do hita agoan las ni rohanta i, siala ndang adong parbue na tapatupa?\nSuraon do ndang disi be las ni rohanta i ala ndang masihaholongan hita angka siihuthon Jesus, baliksa gabe masihosoman, di jabu nang di duru ni jabu, songon i nang di parsaoranta? Tapareso ma holongta sama hita.\n(Parsamean, STT-HKBP Pematangsiantar)


Serial Kearifan Batak (7): Budaya Malu dan Bersalah Menurut Orang Batak – Batak Indonesia\n2019-05-03 2020-10-06 Redaksi BatakIndonesia.com\nJAKARTA, BatakIndonesia.com — “Nunga gotap huroha urat ilana! Tung songon hapal ni laklak ni pokki i ma hapal ni bohina!”, ninna sada dongan uju manonton sahalak panangko hepeng ni negara na sai tongtong martatata suping di televisi. Nangpe naung gari di tangganna jala marpahean KPK, na keleurna songon keleur ni hua ni unte jungga i, sai tong do disorohon ibana mekkel suping tu angka wartawan na manarunggui ibana, hira na so adong salana. Ndang adong ilana agia saotik pe.\nAdong muse do na asing na so hurang loakna. Dung ruar sada pangemor arta ni negara (koruptor) sian hurungan, nunga tung torop angka siseanna manomu huhut manjangkon haruruarna di duru ni penjara i. Sai hira pahlawan parsidamdam do sangapna idaon dibahen angka siseanna i. Pola dipahebaheba lumiat bius. Molo nunga songon on, ndang apala tangkasbe botoon ise do na so umboto ila.\nDomu tu na so umboto ila on, dung hugurithon sarito taringot tu hasangapon na margoar ‘Honores mutant mores’ di sitalpas halinu (media sosial) on, dipangido sahalak panjaha ma asa hugurithon taringot tu ‘Shame Culture’ dohot ‘Guilt Culture’ ni si Ruth Bennedict dipadomu tu adat ni halak Batak na marpardomuan tu hailaon tu pangalaho manang parulaon na so denggan.\nSi Ruth Bennedict ima sahalak parhapistaran Antropologi Budaya na manigati angka pangalaho ila dohot sala di torop bangso. Mangihuthon Ruth Bennedict, adong dua rumang ni jolma (masyarakat) domu tu parulaon na sala, ima budaya sala (guilt culture) dohot budaya ila (shame culture).\nBudaya sala (guilt culture) ima sada pangantusion (konsep) di na masyarakat na manghasomalhon panghilalaan na marsala di pangalaho dohot parulaon na dihaporseai ibana (nasida) ndang dihalomohon donganna. Hasomalan na songon i ma manungguli manang paingothon ibana (nasida) sangga mangulahon manang tarsung mangulahon angka ragam ni hasalaan, isara ni na manggolaphon arta ni negara. Alani ma somal tabege barita sada pejabat na mansohot-sandiri sian ulaonna molo mangulahon hasalaan. Mangihuthon Ruth Bennedict, Bangso Amerika masuk ma tu horong budaya sala on.\nIa budaya ila ima pangalaho napasomalhon panghilalaan na maila di angka parulaon na so gabeak, na so denggan, manang na hurang tau di angka siulaon. Pangantusion on marharoroan sian sahala ni hadirion dohot hasangapon (pride and honor). Pangalaho na songon on somal do masa di Bangso Japang. Tarbaritado pandohan ‘harakiri’ di halak Japang, na mangujungi ngoluna molo talu di parporangan. Pangalaho i marbonsir sian panghilalaan na mansai maila di na talu nasida di parporangan i. On patuduhon hasatiaon jala kebanggaan tu bangsona. Alani, ganup ulaon na so manghorhon kebanggaan tu bangsona, hosa ma alona. Hombar tuson, mangihuthon Bennedict, Bangso Japang masuk ma tu horong budaya ila.\nNdang apala binoto masuk tu horong dia ma bangsonta. Na niantusan, ndang masuk tu horong na dua i. Adong do nuaeng di bangsonta on parpunguan na mansai sangap diuluhon sada halak na so umboto ila, na so umboto adat dohot etika. Na lam mambahen suda roha, ruas ni punguan i do mandok ibana na so maradat dohot na so maretika, hape laos nasida do pabangkit ibana gabe uluan nasida. Tu horong dia ma pahombaronta pangalaho on, ate!? Memang, nuaeng on, ndang Indonesia goarna molo so suhar!\nBoha ma muse molo di Bangso Batak? Huhilala, sapandapot do hita molo hudok ndang adong ubana pangalahon on di halak Batak di nuaeng on. Nunga tung torop halak Batak na so umboto magona dohot ilana. Nuaeng on, torop do halak Batak na sala mangalapati falsafah hidup Bangso Batak.\n‘Halak Batak Anak ni Raja do’ dohot ‘Metmet pe Sihapor Dijujung do Baringinna’ dilapati dohot na so tupa munsat agia sadopa ahape na masa, nangpe tarjolung sala. Sitokka patuduhon hailaon, sitokka mangokkuhon hasalaan, lumobi di tonga ni mangajana. Molo naung binondut sitokka ma niutahon. Sasintongna, ndang songon i pangantusion ni angka pandohan i. Anak ni Raja marlapatan ‘raja’ di angka panghataion dohot parulaon, dohot ma di angka na mangokkuhon hahurangan (kestaria). Na ‘raja’ do jolma (Batak) molo manghilala sai na adong do hahuranganna, ai parbahulbahul na bolon do halak Batak.\nPandohan ‘naung nibondut unang ma niutahon’ mangondolhon asa unang neangneang manghatai manang mulaulaon. Manjujung baringin ndang marlapatan manghokhop parulaon sahat tu na maliklik saboha pe hurangna manang salana. Dondon pate di angka jabatan bope ndang manghorhon tu hadengganon parulaonna disi, ima tanda ni na so adong budaya ila manang budaya sala.\nPangalaho na songon on tarboanboan do tu huria i. Ndang apala tumpol huria i manjua pangalaho na so songon on. Hira boi do pangalaho on ‘tarjalo roha’ ala dihukkupi angka pambahenan na ‘denggan’, isara ni angka panumpahion tu ulaon huria. Masa ma siida bohi, ndang siida roha! Dirgak ma tong simanjujung bope godang hahurangan!\nSosok Gubernur Sumut yang Berteluk Belanga dan Berkopiah Merah ke Mana-mana\nApa yang salah dengan H3 (Hamoraon, Hagabeon, dan Hasangapon) - Bagian 1\nBACA: Perihal Jabatan Akademik Profesor - Bagian 1\nThis Month : 18664\nThis Year : 18664\nTotal Users : 327499\nTotal views : 1120273


Jamita Evangelium Minggu XVI Dung Trinitatis 1 Oktober 2017, Mateus 21: 23-32 : "Mananda dohot Mangulahon Lomo ni Roha ni Debata" Pelita Batak Online\nKamis, 28 September 2017 20:34:00\nDi sejarah ni hajolmaon na mar-Debata i, sai adong do sian tonga-tonga nasida na dipillit, dipatujolo, dipasangap jala diturgashon gabe angka pangajari, natua-tua tiruan, uluan, nang angka malim bolon. Songon pangajari, diajari nasida do ruas ni punguan nasida mananda dia do lomo ni roha ni Debata di ngolu pargulmiton ni jolma na marragam i.\nSongon tiruan nasida, dipatuduhon nasida do marhite ngolu nasida songon dia do pangulahonon ni na niajarhon nasida i mangoloi dohot pasauthon lomo ni roha ni Debata i. Songon uluan nasida, diuluhon nasida do ruas ni punguan i patupahon lomo ni roha ni Debata. Jala songon malim nasida, diuluhon nasida do ulaon panombaon tu Debata di inganan panombaon ni Debata. Dohot hata na jempek, manatap jala tangi tu angka nasida do angka panomba di Debata laho mananda lomo ni roha ni Debata jala songon dia ma mangulahon di ngolu siganup ari.\nAlai di pardalanan ni ngolu hajolmaon na manomba Debata, na boi do apala angka nasida i (pangajari, tiruan, uluan, nang angka malim bolon) na so tuk mananda, mangulahon, dohot gabe tiruan di pangulahonon ni lomo ni roha ni Debata.\nDi partingkian na songon i, di na naung so tangkas be panandaan di lomo ni roha ni Debata dohot pangulahononna di tonga-tonga ni sada bangso di sada partingkian siala ni na so tau be angka pangajari, tiruan, uluan, nang malim sintong mangulahon ulaon nasida, ditongos Debata do panurirang laho maminsang nasida, asa muba, asa sintong diulahon nasida ulaon nasida, asa mangolu nasida nang angka na niuluhon nasida. Ditongos panurirang laho pasintongkon manang paimbaruhon pangantusion na sala, huhut tahe mangalehon pangantusion na sasintongna, pangantusion taringot tu lomo ni roha ni Debata na dipaimbaru.\nI do na masa di sada partingkian di tonga-tonga ni bangsa Jahudi di Judea di tingki ni ngolu nang ulaon ni Jesus di bona ni dekade paduahon abad parjolo najolo. Apala angka malim bolon dohot angka natuatua ni bangso i, na mian di Jerusalem i do na naung patuduhon dalan na so sintong di panombaon tu Debata.\nSada sian na so sintong na pinatupa nasida, i ma mambahen bagas joro ni Debata gabe sumber ekonomi pamorahon diri nasida jala patogu huaso nasida, mamoro natorop tarlumobi na metmet, na pogos, angka partani panewa tano, angka na so marhuaso. Mangihuthon penelitian ni angka pande bisuk, nunga adong bisnisna balga situtu di pelean tu Debata pinatupa dohot nirajaan ni angka malim nang natuatua i di bagas joro ni Debata na di Jerusalem i, na mambahen nasida mamora jala marhuaso.\nPola do adong sada terowongan ni mudar di toru na huta Jerusalem i dalan habaoran ni mudar ni angka binatang na ganup ari diseat sipasahaton songon pelean tu bagas joro. Adong kerjasama bisnis ni angka malim bolon i dohot angka tongke ni partiga-tiga, na maniganigahon angka na ringkot siboanon ni angka na ro tu bagas joro i laho pasahathon angka marragam pelean, sian pelean hamauliateon sahat tu pelean hasesaan ni dosa. Pola do sian pamele pidong amporik, i ma angka napogos na holan i na boi pelehononna, naung ro sian inganan na dao situtu ingkon buaton nasida untung.\nPola do partiga-tiga i martiga-tiga ndang holan di alaman ni bagas joro i, alai gabe sahat do nasida tu bagasan bagas joro i, tu inganan panombaon tu Debata i, tarlumobi ala molo dung pe dituhori panomba angka na ginadis nasida asa boi panomba i ro tu bagas joro i laho pasahathon pelean nasida. Hak mandok dia na boi pelehonon jala dia na so boi mangihuthon ruhut-ruhut habadiaon angka binatang sipelehonon nunga ditiop nasida. Na boi do na binoan ni natorop sian sihadaon didok ndang manggohi ruhut habadiaon. Ingkon na tinigatigahon nasida disi ma na ingkon tuhoron ni na pogos . Diboto Jesus do hasomalan sisongon i, ai inongna na mamboan ibana tu bagas joro i uju metmet laho pabadiahon ibana tuk holan mamelehon dua anduhur manang anak ni darapati (Ida Lukas 2:2).\nSiala ni i do umbahen na ro Jesus, i ma sahalak panurirang sian Nasaret di Galilea (Mateus 21: 11) tu Jerusalem maminsang nasida, marhite na manunggalingkon angka meja partigatigaan di bagas joro i, ai nunga diuba nasida bagas partangiangan gabe bagas pandobo (sarang penyamun) songon na tarsurat di Mateus 21: 12-13. Nian dung do dipinsang sada panurirang na asing, i ma si Johannes Pandidi angka Parise dohot Saduse na solhot tu bisnis pelean di bagas joro i, na tontu sahat tu sipareon ni malim bolon di Jerusalem, na mandok: "Hamu anak ni ulok! Ise do na mangajari hamu pasidingkon rimas na ro sogot? (Mat 3: 7).\nAlai ndang muba nasida.Di bagas joro di Jerusalem i dipatuduhon Jesus do dia do lomo ni roha ni Debata sipatupaon tu angka na metmet, angka napogos, angka na mapitung di humaliang ni bagas joro i, angka na lumpuon,songon na pinatupana di angka huta na adong di propinsi Galilea, i ma: Pamalum nasida sian angka sahit nasida, angka na di struktur sosial nasida uju i na paling tumoru situtu, ai siala ni sahit nasida gabe marpogos situtu nasida (Mateus 21: 14). Mangulahon i do lomo ni roha ni Debata. Ndang baliksa, mamoro angka na pogos naung ro sian angka luat na dao tu bagas joro ni Debata laho pasahathon pelean pamujion tu Ibana. Ndang pasombuhon angka na marsahit i soadong na pamalumhon ala soadong pangkeonna marubat.\nRo Jesus sian Nazaret tu bagas joro di Jerusalem songon panurirang na maminsang angka malim nang angka natua-tua i naung pilit mananda dohot mangulahon lomo ni roha ni Debata. Diboto nasida do lomo ni roha ni Debata, alai baliksa do na pinatupa nasida, i ma mangulahon na so hinalomohon ni Debata.\nSangkap paminsangion i asa muba do nasida. Alai ndang hamubaon ni roha na pinatupa ni angka malim i. Baliksa do na pinatupa nasida, i ma: Naparjolo, marsogo ni roha marnida pambahenan halongangan pinatupa ni Jesus pamalum angka na mapitung dohot na lumpuon i, nang umbege joujou ni angka dakdanak di Jesus: "Hosanna di Anak ni Raja Daud" (Mat 21: 15).\nNapaduahon, di na ro muse Jesus tu bagas joro i manogotna i, diparsoalhon nasida haroroan ni huaso ni Jesus manunggalingkon angka meja ni partiga-tiga di bagas joro i so tinolopan ni angka malim nang sintua i, dohot pamalumhon angka na mapitung dohot lumpuon i.\nSiala ni i do umbahen na, parjolo,ndang dilehon Jesus alus tu nasida marhite na manungkun nasida sada sungkun-sungkun na so taralusi nasida, i ma sian dia haroroan ni huaso ni panurirang Johannes Pandidi (21: 23-27).\nBaliksa diuduti Jesus do, paduahon, maminsang nasida mansai koras marhite sada panghataion na marujung di pangantusion na mandok: "Diboto angka malim bolon dohot natuatua i do nian lomo ni roha ni Debata, alai ndang diulahon; "olo" nina nasida do tu panjouon ni Debata patupahon lomo ni rohaNa, alai sasintongna ndang diulahon. "Songon dakdanak na paduahon do nasida, na mangoloi turgas pinasahat ni amana tu ibana, alai ndang mangulahon naung niundukkonna, atik pe diboto nasida do ia na denggan i ma na pinatupa ni dakdanak na parjolo sinungkun ni amana i, i ma mandok ndang olo, alai dungi manolsoli jala muba, gabe laho mangulahon pinangido ni amana i.\nDiboto angka malim bolon nang sintua i do na ingkon songon dakdanak na disungkun parjolo i ma nian alus nasida tu pinsang-pinsang ni Jesus. Alai ndang muba nasida. Siala ni i, di simalolong ni Jesus jumahat do nasida sian angka sijalo beo dohot angka boruboru na manggadis dirina (Pornai) na di bonana ndang mangoloi joujou ni Debata patupahon lomo ni rohaNa, alai ala dung dipinsang gabe muba.\nNasida i ma angka na di simalolong ni angka malim dohot angka malim ni bangso i angka parjahat. Sijalo beo digoari parjahat ala nasida do dipangke parhuaso Romawi laho papunguhon jala mamaksahon pajak sian natorop/rakyat. Di ulaon ni Jesus tarida do hamumuba ni sijalo beo Zakeus (Lukas 19: 1-10). Di na martangiang, sijalo beo i ndang barani manaili dompak ginjang (Lukas 18: 9-14).\nJala pornai i ma angka na mangulahon angka na hinagigihon ni bangso ni Debata, i ma angka haramunon di seksualitas. Nasida do na mandok ndang tu turgas dohot panjouon ni Debata di bonana, alai di ujungna manolsoli dohot muba.\nDiuduti Jesus do maminsang nasida di ayat 24-36, jala halak Farise dohot angka siboto surat diiuhumi Jesus di jolo ni angka natorop dohot siseanna sahat tu bindu 21: 33-46, umpama taringot tu na mora na manuan anggur, khususna ayat 43 marhite na mandok tu nasida: "Buaton harajaon ni Debata sian hamu jala lehonon ma tu bangso na olo mamboan parbuena (21:43).\nDung i di jolo ni natorop dht siseanna diparjeai Jesus ma angka siboto surat dht Parise di bindu 23, jala disurirangkon Jesus ma halelengse ni Jerusalem di bindu 24. Laos ala ni i do umbahen na dipaingotJesus angka siseanna sandiri di bindu 25 asa mangulahon na denggan tu sada na ummetmet i. Jambar ni na mangulahonsa, i ma "bongot tu halasan ni roha ni tuanmu" (hata asli, bongot ma tu harajaon naung pinarade di hamu sian haoojak ni portibion, 25:34), jala tu na so mangulahonsa masuk tu na bernit salelengna (Mat 25: 45-46).\nDi Jesus, dumenggan do partondion ni na naung sanga ndang mangoloi panjouon ni Debata mananda dohot mangulahon lomo ni rohaNa alai muba dung dipinsang panurirang ni Debata, i ma Jesus, sian partondion na unduk tu panjouon ni Debata laho mananda dohot mangulahon lomo ni rohaNa, alai di na dipinsang uju madabu ndang olo muba. Di simalolong ni Jesus dumenggan do haradeon muba sian dosa, sian hasalaan, sian hahurangan sian na mangantusi alai ndang diulahon lomoNa. Di evangelium sinurat ni Mateus tung tangkas situtu do dipaandar hata, pangaantusion, pangajarion, dohot pangulahonon ni Jesus na mandok hinaringkot ni na mangulahon lomo ni roha ni Debata, i ma angka ajar ni Jesus (Mat 7: 21, 21-26; 25: 23, 45-46, 28:20).\nLaos i do nang hata ni panurirang Jesus tu hita angka na manggoari dirinta angka ruas nang uluan di tonga-tonga ni huria ni Kristus di tingki on. Ndang apala tarbahen hita nuaeng on hibul mansoadahon dohot mangalo angka tuduhan manang kritik tu angka na manggoari diriNa angka siihuthon Jesus dohot angka na mangoku na naung marguru sian Jesus dohot na paboaboahon 'hita' do angka na umboto lomo ni rohaNa dohot na rade mangulahon lomo ni rohaNa, alai di ngolunta siganup ari di inganan na marragam i ndang tangkas situtu na songon i hita.\nBaliksa na boi masa, i ma apala na so hinalomohonNa i do na tapatupa. I do umbahen na di portibion tarbortik jala sar do barita na mandok na masa do di tonga-tonga ni huria kekerasan maradophon angka dakdanak di jabu nang di parsingkolaan, masa do korupsi di tonga-tonga ni angka na porsea di Jesus Kristus, diulahon angka na porsea i do angka tindak ketidakadilanmaradophon na metmet, na so mardihadiha, angka korban ni sahit-sahit sosial, angka korban korban HIV/AIDS, dohot maradophon angka na so saurdot dohot hita di ngolu seksualitas,jala ra adong do tong di tonga-tonga ni na porsea i mangulahon perdagangan manusia, na manghalomohon porang, na patupahon diskriminasi, na manegai portibion, na manghalomohon ngolu na mansai konsumeris, na manghatahon angka hata na so suman maradophon donganna di media sosial.\nDi na dipinsang nasida asa muba, ndang olo muba. Jesus mandok tu hita, dumenggan do partondion ni angka na asing na so songon hita parange ni ngoluna saleleng on, alai di na dijou Jesus nasida asa muba, muba do nasida.\nMolo umbagas hita marnida tu bagasan huria i, tar dos songon na masa di tonga-tonga ni bagas joro na di Jerusalem i, gabe sian tonga-tonga ni parhalado ni huria do adong na mangulaon na so hinalomohon ni roha ni Jesus uju i di Jerusalem, i ma mambahen panombaon tu Debata gabe dalan laho pamora diri.\nI do umbahen na tarbortik jala sar do barita tu hita na di manang piga huria adong angka pandita nang uluan ni huria na pamoramora diri, gabe tartangkup nasida, isara di Korea Selatan. Di tonga-tonga ni uluan partimbo ni huria Katolik Roma pe masa do na songon i. I do umbahen na dipatupa Paus Francis nuaeng angka reformasi di tonga-tonga ni huria Katolik Roma, ndang marimba di parhepengon.\nDi taon on, ndang gok sabulan nari, i ma 31 Oktober 2017, pestahononta do pesta 500 taon reformasi pinatupa ni Pdt Dr Martin Luther. Suraon do hata ni Jesus tu angka malim bolon nang angka natuatua ni bangso Jahudi di bona di dekade patoluhon abad parjolo i laos i do na marsaringar tu angka uluan ni huria i, sian na metmet di jabu sahat tu punguan parsaoran di huria marsadasada dohot huria hatopan: Tasoarahon humubaon ni roha tu angka ruas ni huria nang tu portibion, alai hita sandiri ndang rade muba?Ulaon ni Jesus manghobasi dohot pamalumhon na mapitung dohot na lumpuon do, alai sotung alo ni i niula ni angka pangula ni huria i, na tupa nunga madabu tu na mambahen ulaonna di huria jala ulaon ni huria i gabe berbisnis?\nLaos soara na dos do sahat nang tu ruas ni huria na gabe naposo ni Debata di angka ulaon nasida na marragam i, tarlumobi angka na manguluhon, sian na ummetmet sahat tu na tumimbo, sian buruh sahat tu penguasa, sian pegawai negeri sahat tu pemimpin negara, sian sibahen uhum sahat tu simatamatai, sipadalan dohot sipajongjong uhum, sude tahe. Bersumpah jabatan do nasida, alai sai dialo sumpah nasida i di na mangulahon ulaonna. Sotung tadok dumenggan hita sian angka na so sahorong dohot hita, hape nasida rade muba uju dipinsang Debata, ia hita marulak loni hata ni Debata maninsang hita asa muba, hape ndang muba hita.\nTaingot ma hata ni Jesus: "Ndada saluhut halak na mandok Ahu Tuhanna bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do" (Mateus 7: 21). Laos taingot ma nang hata ni Debata sinurathon ni panurat ni surat Heber i tu angka ruas ni huria jonokkon ni ujung ni abad na parjolo na tongon tarunjun manadingkon ngolu na hot marhaporseaon di Jesus Kristus, na ingkon naung matobang nian di haporseaon nang parange alai sai danak dope, na siala ni i dipinsang panurat i mansai koras: "Sadarion di na binegemuna soaraNa, unang ma papir hamu rohamuna, songon nasida na tangkang i di ari pangunjunan di halongonan i.\nAi disi diunjuni angka amamuna Ahu jala dipaujiuji, atik pe diida nasida angka ulaonHi opat pulu taon lelengna. Dibahen i muruhk do ahu mida na sasundut i jala hudok: 'Tongtong do lilu nasida, ai ndang ditanda nasida angka dalanku, polamaruari Ahu di rimasHi, na so tupa bongotannasida paradiananHi.'" (Heber 3: 7-11). So tung gabe so masuk hita tu harajaonNa i di ujugngna siala ndang rade hita muba. Martin Luther mangajarhon hinaringkot ni angka na porsea i, "Ganup ari muba", ala di tingki na dos na badia dohot pardosa do hita. Molo muba hita dung dipinsang hata ni Kristus hita sadarion, taingot ma tong hata ni Debata di Heber 12:11 i, "Nasa paminsangon tutu anggo dihamamasana ndada las ni roha i hilalaon, tung arsak do, alai dung salpu i, diparbuehon do hatigoran na mardame di angka naung gabe somal marhite sian i."\nMuba ma hita sian parange na so olo muba ala tadok ala ni haporseaon dohot asi ni roha di haluaon i. Muba ma hita, ai i do hataridaan dohot parbue ni haporseaon ni angka naung dapotan asi ni roha ni Kristus i. Tapaso ma mamoro na pogos asa mamora hita. Tapungka ma pahinsathon napogos sian hapogoson nasida, pamalum na marsahit, patupahon na denggan tu angka na so mardiha-diha. Olo ma hita muba, unang dibuat sian hita harajaon i jala dilehon i tu na asing (Mat 21: 43). Boto jala ula ma lomo ni roha ni Debata. Unang baliksa. Molo sanga baliksa diula ho, muba ma, asa malua tondim jala martua ngolum. Amen.


Nonang di Lapo Tuak – Amani Partogi\n← Sian Purba do Hami Ro\nMarisol Valles Garcia, Perempuan Cantik 20 Tahun Jadi Kepala Polisi →\nNonang di Lapo Tuak\n“Alai hata di hita ma jo on”\nNinna amaniHasoan. Dungi sip. Dialsik sigaretna paima so ditorushon hatana. Ianggo donganna dipaima do udut ni hatana i. “Ai diboto hamu do, halak hita saonari?” ninna ibana manguduti. Dang haru binoto manang tudia do lao ni pakkataiaonna. So jo muse, dungi dihiddat galasna, didorguk.\nDisuhuthon ibana ma parsorion ni donganna, di suhuhuthon muse hamajuon ni halak hita di tano parserahan on. Diboto sude!. Songoni nang amaniPartogi, omma pa tolu galashon di parumar ibana galas i. Sasahali di jahuti ibana pandohan ni amaniHasoan. Ninna dongan molo nga tolu galas rumar, ba tabba do parbinotoan. Ai boi nihataan naso ni ida ni mata naso binege ni pinggol. Adong muse dope dongan, moloattar rumar dua galas tabba parbinotoanna mar hata inggiris nang marhata sina. Marsikkat soring nasida masibaen nonangna be. “Unang sai akka pangula i –dongan partohonan, nidokna–, hatai hamu” ninna amani Partogi. Huroa sahat do nonang di lapo i tu sitiop tohonan. Dang haru takkas ise na mamukka nonang i, ai songoni do nonang dilapo, rarat songon na manutung ri.\nDang na paroa-roahon rupani –ninna nasida adong do parniulaan ni dongan partohonan on na hurang tama–, holan na martaringot sambing do. Alai ganup rupani dimulai sada suhutan sai didok do “Hata di hita ma on dah, unang sahat tu duru an” ninna amaniHasoan dung sidung ibana marsuhutan.\nDang ni hilala nga onom jom di lapo. Ni dilo tu siteleng ni naiHumolong nga rumar, rodi huana pe marsik. Songoni nang tuak, tading holan raruna. Alai, ipe nga dohot di hilhili.\n“Imadah ito, songon nidok ni situa-tua do dah ito, Parlapo, NaiHumolong, Ba sipanganon na pinarademunaon, sai pamurnas ma i tu daging saudara tu bohi, sipalomak ibbulu, sipaneang holi-holi” ninna amaniPartogi\n“Ah, lae on, unang sahat-sahat tu ibbulu hatamunai, sotung gabe songon bodat iba annon, sai tubu ibbulu” ninna amaniSoloman.\n“Ima tutubah, nga songon na neang holi-holi on” ninna amaniHasoan, ai ibana gumodang manobur tuak i.\n“Olo ito, las do roha paradehonsa” ninna Naihumolong\n“Alai dah, jolo ni nangnang do asa ninungnung, jolo pinangan do asa sinukkun” ninna amaniParogi muse\n“Aha ma i ito, na hurang sira do tabbul na i?”\n“Tabo do ito, pas do anggp sirana, nahudok, manukkun majo tu hamu, ia padomu ito ma tu bon si nantoari i apala minuman nami sadari on, boha?”\n“Imadah ito, hata dihita ma on, jala holan tu hamu do huhatahon on, ba habis lebbaran ni bukkun bon, je tudia be suraton bon muna sadarion?”\n“Unang songoni ito”\n“Ai ibban na tu hamu do asa olo iba mangalean marutang, anggo tu halakan do, dang porsea iba. Alai hata di hita ma on, unang sahat tu duru” ninna naiHumolong\n“Bah, nga gabe dohot parlapo mandok songoni, jei dang boi be bon sadarion?”\n“Olo ma ito amaniHasoan, adong do nian piga opsi na boi pillitonmuna molo naikkon marbon hamu, ipe molo olo hamu” ninna naiHumolong huhut dibukka bukku bonna.\n“Bah, sai hira anggota dewan do hamu huida” ninna amaniPartogi\n“Asa win-win solusion” ninna NaiHumolong muse, huroa jotjot do ibana manonton tipi je diantusi do rupani piga istila na baru binege. Ia so i, ala massam ni jolma na ro tu lapo i ba tabba ma parbinotoanna.\n“Bah, ai dia do muse…baen ma ito, dia ma sibaen na denggan”\n“Opsi A, ikkon gararon muna do minuman muna saulakon, alana dang manuhor tiga-tiga dope hami, aha do allaongon ni panuhor marsogot. Doppon hamu dirimuna, ai arga ni situhoron, implasi dohot hagutturon ni politik sinuaeng on gabe tabba do argani andaliman” ninna naiHumolong. Huroa sahat do pikkiranna tu implasi.\n“Opsi na asing aha muse” ninna amaniJarikkot, huhut dijukkiti iponna, huroa adong solot suha ni tabbul i\n“Opsi paduahon, Opsi B, ba tadikkon hamu sada motor muna i, asa adong gadeonon” ninna\n“Bah, nga repot..”\n“Unang sanga anarkis au, ai bon muna bulan na salpu so margarar dope, alani i gabe sega Jurnal Pembukuanku. Jala ikkon auditon nama sude pembukuan on” ninna NaiHumolong muse.\n“Adong dope opsi na asing sian i?” ninna amaniPartogi\n“Adong, Opsi C, ima ikkon hamu mangula di jabu namion, pinomat tolu ari be, nadia pillitonmuna?” ninna NaiHumolong, huhut di bukkai sasalebbar bukku bon i, mangalului goar ni nasida na opat.\n“Bah, nga gabe tu roha, ai so holan hami na marutang”\n“Olo ma, alai hamudo kreditor naumbalga jala penunggak na ullengna, halakan saminggu dung D.O do hape hamu olo marbulan-bulan” ninna naiHumolong mangalusi\n“Bah, ai gok ma istila ni parlapoon, aha maksud muna D. O, deliperi order do?, ai so hea hami mambukkusi dah..” ninna amaniJarikkot, dang dijalo ibana hatani parlapo i.\n“Dia do muse, D. O DiOssop. Ai jolo diossop hamu do asa digara hamu kan?, boa porlu mardalan dep kolektor manungguli utang muna on?, manang ikkon pailiton nama hamu na opat?” ninna NaiHumolong\n“Ibban na tu hamu do asa ni lehon marutang leleng” ninna NaiHumolong, huhut di pissiti kalkulatorna\n“Toe ma lae, leatton ma i, sotung so boi hita marmitu minggu na ro” ninna AmaniPartogi\n“Sadia huroa utang nami”\n“Dua ratus pitu pulu lima ribu, molo ta etong do dohot bungana, gabe tolu ratus ribu ma holan tuak, ai bunga na i hu sesuaihon do tu suku bunga Bank Indonesia, pos rohamuna dang songon na asing au” ninna NaiHumolong.\nDidadap amaniHasoan ma doppetna, dungi di pahaluar ma kartu kredit. “Nion ito, onmma baen manggarar, padomu ma sude utang nami dohot utang ni hombar balok an, au pe manggarar, ososhon ma nah” ninna\n“Bah, ai mandok sipiga do hamu nuaeng, tu dia do ososhononkon kartu muna i, tu suhi-suhi ni siteleng an ma ni ososhon dah” ninna ibana marungut-ungut.\n“Omma hamu nian, ia naeng ginarar utang dang tarjalo hamu. Holan lapo muna on nama di luat on naso boi mangososhon kartu kredit. Alai ibban na tu hamu do hupabo i, hata di hita ma on” ninna amaniHasoan Dang tardok naiHumolong be, gabe marutang ma muse nasida.